title: Deċiżjoni tal-Kunsill (UE) 2019/614 tad-9 ta' April 2019 dwar il-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit permezz tal-Ftehim bejn l-Unjoni Ewropea u l-Ġappun għal Sħubija Ekonomika, fir-rigward tal-adozzjoni tar-Regoli ta' Proċedura tal-Kumitat Konġunt, ir-Regoli ta' Proċedura ta' Bord, il-Kodiċi ta' Kondotta għall-Arbitri u l-Proċedura ta' Medjazzjoni

text:
                  16.4.2019

                  MT

                  Il-Ġurnal Uffiċjali tal-Unjoni Ewropea

                  L 105/11

         DEĊIŻJONI TAL-KUNSILL (UE) 2019/614
         tad-9 ta' April 2019
         dwar il-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit permezz tal-Ftehim bejn l-Unjoni Ewropea u l-Ġappun għal Sħubija Ekonomika, fir-rigward tal-adozzjoni tar-Regoli ta' Proċedura tal-Kumitat Konġunt, ir-Regoli ta' Proċedura ta' Bord, il-Kodiċi ta' Kondotta għall-Arbitri u l-Proċedura ta' Medjazzjoni
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikulari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Il-Ftehim bejn l-Unjoni Ewropea u l-Ġappun għal Sħubija Ekonomika (1) (“il-Ftehim”) ġie approvat f'isem l-Unjoni fl-20 ta' Diċembru 2018 u daħal fis-seħħ fl-1 ta' Frar 2019.

                     (2)

                     Il-Ftehim jistabbilixxi Kumitat Konġunt biex jiżgura li l-Ftehim jopera kif suppost u b'mod effettiv u jistipula li l-Kumitat Konġunt għandu jadotta r-regoli ta' proċedura tiegħu, ir-Regoli ta' Proċedura ta' Bord, il-Kodiċi ta' Kondotta għall-Arbitri u l-Proċedura ta' Medjazzjoni.

                     (3)

                     Jixraq li tiġi stabbilita l-pożizzjoni li għandha tittieħed f'isem l-Unjoni fil-Kumitat Konġunt, peress li d-deċiżjoni prevista tal-Kumitat Konġunt tkun vinkolanti għall-Unjoni.

                     (4)

                     Jenħtieġ għalhekk li l-pożizzjoni tal-Unjoni fil-Kumitat Konġunt tkun ibbażata fuq l-abbozz ta' Deċiżjoni mehmuż,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tittieħed f'isem l-Unjoni fl-ewwel laqgħa tal-Kumitat Konġunt stabbilit skont il-Ftehim bejn l-Unjoni Ewropea u l-Ġappun għal Sħubija Ekonomika fir-rigward tal-adozzjoni tar-regoli ta' proċedura tal-Kumitat Konġunt, ir-Regoli ta' Proċedura ta' Bord, il-Kodiċi tal-Kondotta għall-Arbitri u l-Proċedura ta' Medjazzjoni għandha tkun ibbażata fuq l-abbozz ta' deċiżjoni tal-Kumitat Konġunt, inkluż l-annessi, kif mehmuż ma' din id-Deċiżjoni.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fil-Lussemburgu, id-9 ta' April 2019.

                  Għall-Kunsill

                  Il-President

               G. CIAMBA

            (1)  ĠU L 330, 27.12.2018, p. 3.

            ABBOZZ
            DEĊIŻJONI Nru …/2019 TAL- KUMITAT KONĠUNT SKONT IL-FTEHIM BEJN L-UNJONI EWROPEA U L-ĠAPPUN GĦAL SĦUBIJA EKONOMIKA
            ta' …
            dwar l-adozzjoni tar-Regoli ta' Proċedura tal-Kumitat Konġunt, ir-Regoli ta' Proċedura ta' Panel, il-Proċedura ta' Medjazzjoni u l-Kodiċi tal-Kondotta għall-Arbitri
            IL-KUMITAT KONĠUNT,
            Wara li kkunsidra l-Ftehim bejn l-Unjoni Ewropea u l-Ġappun għal Sħubija Ekonomika, iffirmat f'Tokyo fis-17 ta' Lulju 2018, u b'mod partikolari l-Artikoli 21.6 (2), 21.30 u 22.1(1), (2) u (4) tiegħu,
            ADOTTA DIN ID-DEĊIŻJONI:

                        1.

                        Ir-Regoli ta' Proċedura Interni tal-Kumitat Konġunt huma stabbiliti kif stipulat fl-Anness I.

                        2.

                        Ir-Regoli ta' Proċedura ta' Panel huma stabbiliti kif stipulat fl-Anness II.

                        3.

                        Il-Proċedura ta' Medjazzjoni hija stabbilita kif stipulat fl-Anness III.

                        4.

                        Il-Kodiċi tal-Kondotta għall-Arbitri huwa stabbilit kif stipulat fl-Anness IV.

               Din id-Deċiżjoni għandha tidħol fis-seħħ fid-data tal-adozzjoni tagħha.
               Magħmul fi … nhar …

                     Għall-Kumitat Konġunt

                     Ministru għall-Affarijiet Barranin tal-Ġappun

                     Rappreżentant tal-UE

            ANNESS I

               REGOLI TA' PROĊEDURA TAL-KUMITAT KONĠUNT SKONT IL-FTEHIM BEJN L-UNJONI EWROPEA U L-ĠAPPUN GĦAL SĦUBIJA EKONOMIKA

               Artikolu 1
               Kompożizzjoni u Presidenza

                  1.   Il-Kumitat Konġunt li huwa stabbilit permezz tal-ewwel paragrafu tal-Artikolu 22.1 tal-Ftehim bejn l-Unjoni Ewropea u l-Ġappun għal Sħubija Ekonomika (minn issa 'l quddiem jissejjaħ “il-Ftehim”) ser iwettaq id-dmirijiet tiegħu kif previst fl-Artikolu 22.1 tal-Ftehim u ser ikun responsabbli għall-implimentazzjoni u għall-operat ġenerali tal-Ftehim.

                  2.   Il-Kumitat Konġunt ser ikun kompost mir-rappreżentanti tal-Unjoni Ewropea u tal-Ġappun u, skont il-paragrafu 3 tal-Artikolu 22.1 tal-Ftehim, ser ikun kopresedut mill-Membru tal-Kummissjoni Ewropea responsabbli għall-Kummerċ u mill-Ministru għall-Affarijiet Barranin tal-Ġappun.

                  3.   Il-kopresidenti jistgħu jkunu rrappreżentati mid-delegati rispettivi tagħhom kif previst fil-paragrafu 3 tal-Artikolu 22.1 tal-Ftehim. Kwalunkwe referenza sussegwenti f'dawn ir-Regoli ta' Proċedura għall-kopresidenti tal-Kumitat Konġunt trid tinftiehem li tinkludi d-delegati tagħhom.

                  4.   Il-kopresidenti jistgħu jiġu akkumpanjati minn uffiċjali. Il-listi tal-uffiċjali li jattendu l-laqgħa għal kull Parti ser jiġu skambjati permezz tal-Punti ta' Kuntatt qabel il-laqgħa.

                  5.   Bi qbil reċiproku, il-kopresidenti jistgħu jiddeċiedu li jistiednu lil osservaturi jew lil esperti indipendenti fuq bażi ad hoc.

               Artikolu 2
               Punti ta' Kuntatt

                  1.   Il-Punti ta' Kuntatt deżinjati skont il-paragrafu 1 tal-Artikolu 22.6 tal-Ftehim (minn issa 'l quddiem jissejħu “l-Punti ta' Kuntatt”) jikkoordinaw il-preparazzjoni u l-organizzazzjoni tal-laqgħat tal-Kumitat Konġunt.

                  2.   L-iskambji kollha ta' korrispondenza u komunikazzjonijiet bejn il-Partijiet fir-rigward tal-ħidma tal-Kumitat Konġunt u l-laqgħat tiegħu ser jitwettqu permezz tal-Punti ta' Kuntatt skont is-subparagrafu 2(c) tal-Artikolu 22.6 tal-Ftehim.

                  3.   Il-Punti ta' Kuntatt ser ikunu responsabbli għall-koordinazzjoni tal-preparazzjonijiet tal-aġenda provviżorja, tal-abbozzi tad-deċiżjonijiet u tal-abbozzi tar-rakkomandazzjonijiet tal-Kumitat Konġunt, kif ukoll għall-korrispondenza u għall-komunikazzjoni bejn il-Kumitat Konġunt u l-kumitati speċjalizzati, il-gruppi ta' ħidma u korpi oħra stabbiliti skont dan il-Ftehim.

               Artikolu 3
               Aġenda

                  1.   Ser titfassal aġenda provviżorja għal kull laqgħa b'mod konġunt mal-Punti ta' Kuntatt u, flimkien mad-dokumenti rilevanti, tingħadda lill-parteċipanti tal-Kumitat Konġunt mhux aktar tard minn 15-il jum kalendarju qabel id-data tal-laqgħa.

                  2.   Kull waħda mill-Partijiet tista' tipproponi punti għall-aġenda mhux aktar tard minn 21 jum kalendarju qabel id-data tal-laqgħa.

                  3.   Il-Partijiet jistgħu, bi qbil reċiproku, inaqqsu l-perijodi ta' żmien imsemmija fil-paragrafi 1 u 2 biex jitqiesu r-rekwiżiti ta' każ partikolari.

                  4.   L-aġenda ser tiġi adottata mill-Kumitat Konġunt fil-bidu tal-laqgħa tiegħu. Aspetti oħra barra minn dawk li jidhru fl-aġenda provviżorja jistgħu jiddaħħlu fl-aġenda jekk il-Partijiet jaqblu li jsir dan.

               Artikolu 4
               Lingwa ta' Ħidma
               Sakemm il-Partijiet ma jiddeċidux mod ieħor, il-korrispondenza u l-komunikazzjonijiet kollha bejn il-Partijiet fir-rigward tal-ħidma tal-Kumitat Konġunt, kif ukoll il-preparazzjoni ta' u d-deliberazzjonijiet dwar deċiżjonijiet u rakkomandazzjonijiet ser isiru bl-Ingliż.

               Artikolu 5
               Deċiżjonijiet u rakkomandazzjonijiet

                  1.   Id-deċiżjonijiet u r-rakkomandazzjonijiet tal-Kumitat Konġunt, skont l-Artikolu 22.2 tal-Ftehim, ser jittieħdu b'kunsens. Dawn jistgħu jiġu adottati permezz ta' proċedura bil-miktub bl-iskambju ta' noti bejn il-Kopresidenti tal-Kumitat.

                  2.   Id-deċiżjonijiet u r-rakkomandazzjonijiet kollha tal-Kumitat Konġunt ser jiġu assenjati numru tas-serje, id-data tal-adozzjoni u titlu li jirreferi għas-suġġett tagħhom.

               Artikolu 6
               Minuti Konġunti

                  1.   Bħala regola ġenerali, l-abbozz tal-minuti konġunti ser jinkludi l-aġenda finali u sommarju tad-diskussjonijiet taħt kull punt tal-aġenda.

                  2.   L-abbozzi tal-minuti konġunti ta' kull laqgħa ser jitfasslu mill-Punti ta' Kuntatt, mill-aktar fis iżda mhux aktar tard minn 60 jum mid-data tal-laqgħa.

                  3.   L-abbozzi tal-minuti konġunti ser jiġu approvati bil-miktub mill-Partijiet mill-aktar fis mhux aktar tard minn 70 jum mid-data tal-laqgħa. Ladarba jiġu approvati, il-Punti ta' Kuntatt jiffirmaw żewġ kopji tal-minuti u kull Parti tirċievi kopja oriġinali waħda ta' dawn id-dokumenti. Il-Partijiet jistgħu jiddeċiedu li l-iffirmar u l-iskambju ta' kopji elettroniċi jissodisfaw dan ir-rekwiżit.

               Artikolu 7
               Pubbliċità u Kunfidenzjalità

                  1.   Sakemm fil-Ftehim ma jiġix speċifikat mod ieħor jew il-Partijiet ma jiddeċidux mod ieħor, il-laqgħat tal-Kumitat Konġunt mhumiex ser ikunu miftuħa għall-pubbliku.

                  2.   Meta Parti tissottometti informazzjoni meqjusa bħala kunfidenzjali jew protetta mid-divulgazzjoni skont il-liġijiet tagħha u r-regolamenti tal-Kumitat Konġunt jew kwalunkwe kumitat speċjalizzat, grupp ta' ħidma jew korp ieħor stabbilit skont il-Ftehim, il-Parti l-oħra tittratta dik l-informazzjoni bħala kunfidenzjali kif previst fl-Artikolu 1.6 tal-Ftehim.

                  3.   Kull Parti tista' tagħmel pubblika bi kwalunkwe mezz xieraq l-aġenda ffinalizzata bejn il-Partijiet qabel il-laqgħa tal-Kumitat Konġunt, il-minuti konġunti approvati mfassla skont l-Artikolu 6, skont l-applikazzjoni tal-paragrafu 2 ta' hawn fuq. Kull Parti tiżgura li d-deċiżjonijiet, ir-rakkomandazzjonijiet u l-interpretazzjonijiet adottati mill-Kumitat Konġunt jiġu ppubblikati.

               Artikolu 8
               Spejjeż
               Kull Parti trid tħallas kwalunkwe spiża li ġġarab minħabba l-laqgħat tal-Kumitat Konġunt. L-ispejjeż fir-rigward tal-organizzazzjoni tal-laqgħat ser iġġarrabhom il-Parti li torganizza l-laqgħa. Fil-każ ta' laqgħa li sseħħ barra mill-Unjoni Ewropea jew mill-Ġappun, il-Partijiet jiddeċiedu b'kunsens reċiproku dwar ir-responsabbiltajiet għall-ispejjeż imġarrba għall-organizzazzjoni tal-laqgħa permezz ta' kunsens reċiproku.

            ANNESS II

               REGOLI TA' PROĊEDURA TA' PANEL

            Fil-proċeduri tal-panel fit-Taqsima C tal-Kapitolu 21, (Soluzzjoni ta' Tilwim) tal-Ftehim, japplikaw ir-regoli li ġejjin:
            I.   Definizzjonijiet

                        1.

                        F'dawn ir-Regoli ta' Proċedura:

                                    (a)

                                    “persunal amministrattiv”, fir-rigward ta' arbitru, tfisser persuni li jaqgħu taħt id-direzzjoni u l-kontroll tal-arbitru, ħlief l-assistenti;

                                    (b)

                                    “konsulent” tfisser persuna miżmuma minn Parti biex tagħti pariri jew tassisti lil dik il-Parti għall-finijiet tal-proċedura tal-panel, minbarra rappreżentanti ta' dik il-Parti;

                                    (c)

                                    “Ftehim” tfisser il-Ftehim bejn l-Unjoni Ewropea u l-Ġappun għal Sħubija Ekonomika;

                                    (d)

                                    “arbitru” tfisser membru ta' panel;

                                    (e)

                                    “assistent” tfisser persuna li, skont it-termini tal-ħatra ta' arbitru, twettaq riċerka jew tipprovdi assistenza lil dak l-arbitru;

                                    (f)

                                    “Kodiċi tal-Kondotta” tfisser il-Kodiċi tal-Kondotta għall-Arbitri msemmija fl-Artikolu 21.30 tal-Ftehim;

                                    (g)

                                    “Parti li tressaq l-ilment” tfisser il-Parti li titlob l-istabbiliment ta' panel skont l-Artikolu 21.7 tal-Ftehim;

                                    (h)

                                    “jiem” tfisser jiem kalendarji;

                                    (i)

                                    “panel” tfisser panel stabbilit skont l-Artikolu 21.7 tal-Ftehim;

                                    (j)

                                    “Parti li jsir ilment fil-konfront tagħhaż tfisser il-Parti li jsir ilment kontriha quddiem panel skont l-Artikolu 21.7 tal-Ftehim;

                                    (k)

                                    “proċedimenti tfisser il-proċedimenti tal-panel; u

                                    (l)

                                    “rappreżentant” fir-rigward ta' Parti tfisser uffiċjal jew kwalunkwe persuna oħra ta' dipartiment tal-gvern jew aġenzija jew kwalunkwe entità pubblika oħra ta' Parti u persunal ieħor, li l-Parti tinnomina bħala r-rappreżentant tagħha għall-proċedimenti tal-panel.

                  II.   Ħatra ta' arbitri

                        2.

                        L-uffiċċju ddeżinjat mill-Parti li tressaq l-ilment skont il-paragrafu 1 tal-Artikolu 21.25 tal-Ftehim għandu jkun responsabbli mill-organizzazzjoni tal-votazzjoni msemmija fil-paragrafi 3, 4 u 5 tal-Artikolu 21.8 tal-Ftehim, u għandu jinforma lill-kopresidenti tal-Kumitat Konġunt, minn qabel, dwar id-data, il-ħin u l-post tal-votazzjoni. Il-kopresident mill-Parti li jsir l-ilment fil-konfront tagħha jista' jkun preżenti jew ikun irrappreżentat minn persuna oħra meta ssir il-votazzjoni. Ir-rappreżentanti taż-żewġ Partijiet jistgħu jkunu preżenti wkoll. F'kull każ, il-votazzjoni ssir bil-Parti jew bil-Partijiet li jkunu preżenti.

                        3.

                        Il-Partijiet għandhom jinfurmaw bil-miktub lil kull individwu li jkun intgħażel biex iservi ta' arbitru skont l-Artikolu 21.8 tal-Ftehim bil-ħatra tiegħu. Kull individwu għandu jikkonferma d-disponibbiltà tiegħu liż-żewġ Partijiet fi żmien ħamest ijiem mid-data li fiha jkun ġie infurmat bil-ħatra tiegħu.

                  III.   Laqgħa organizzattiva

                        4.

                        Sakemm il-Partijiet ma jaqblux mod ieħor, il-Partijiet għandhom jiltaqgħu mal-panel fi żmien sebat ijiem mid-data tat-twaqqif tal-panel sabiex jiddeterminaw dawk il-materji li l-Partijiet jew il-panel iqisu xierqa, inklużi:

                                    (a)

                                    ir-remunerazzjoni u l-ispejjeż li jitħallsu lill-arbitri li għandhom ikunu konformi mal-istandards tad-WTO;

                                    (b)

                                    ir-remunerazzjoni li għandha titħallas lill-assistenti. L-ammont totali tar-remunerazzjoni għall-assistent jew għall-assistenti ta' kull arbitru ma għandux jaqbeż il-50 % tar-remunerazzjoni ta' dak l-arbitru, sakemm il-Partijiet ma jaqblux mod ieħor; u

                                    (c)

                                    l-iskeda ta' żmien għall-proċedimenti, li għandha tiġi stabbilita abbażi taż-żona tal-ħin tal-Parti li jsir l-ilment fil-konfront tagħha.

                              L-arbitri u r-rappreżentanti tal-Partijiet biss li jkunu uffiċjali jew persuni oħra ta' dipartiment jew aġenzija tal-gvern jew kwalunkwe entità pubblika oħra, jistgħu jipparteċipaw f'din il-laqgħa fiżikament jew permezz ta' konferenza bit-telefon jew bil-vidjo.

                  IV.   Notifiki

                        5.

                        Kwalunkwe talba, notifika, sottomissjoni bil-miktub jew dokument trażmess:

                                    (a)

                                    mill-panel għandha tintbagħat liż-żewġ Partijiet fl-istess ħin;

                                    (b)

                                    minn Parti lill-panel għandha tiġi kkuppjata lill-Parti l-oħra fl-istess ħin; u

                                    (c)

                                    minn Parti lill-Parti l-oħra għandha tiġi kkuppjata lill-panel fl-istess ħin, kif xieraq.

                              Kwalunkwe dokument imsemmi f'dan il-paragrafu għandu jiġi kkuppjat fl-istess ħin lill-korp estern imsemmi fil-paragrafu 2 tal-Artikolu 21.25 tal-Ftehim, fejn rilevanti.

                        6.

                        In-notifika lil Parti ta' kwalunkwe dokument imsemmi fil-paragrafu 5 għandha tiġi indirizzata lill-uffiċċju ddeżinjat minn dik il-Parti skont il-paragrafu 1 tal-Artikolu 21.25 tal-Ftehim.

                        7.

                        Kwalunkwe notifika msemmija fil-paragrafu 5 għandha ssir b'email jew, fejn xieraq, b'mezzi oħra ta' telekomunikazzjoni li jipprovdu rekord tal-bgħit tagħha. Sakemm ma jiġix ippruvat mod ieħor, tali notifika għandha titqies bħala li ġiet irċevuta fid-data tal-bgħit tagħha.

                        8.

                        Żbalji minuri ta' natura klerikali f'talba, notifika, sottomissjonijiet bil-miktub jew dokument ieħor relatat mal-proċedimenti tal-panel jistgħu jiġu kkoreġuti bil-preżentazzjoni ta' dokument ġdid li jindika l-bidliet b'mod ċar.

                        9.

                        Jekk l-aħħar jum għall-preżentazzjoni ta' dokument ikun jum ta' vaganza legali tal-Ġappun jew tal-Unjoni Ewropea jew fi kwalunkwe jum ieħor li fih l-uffiċċji tal-Gvern ta' Parti jkunu magħluqin b'mod uffiċjali jew b'force majeure, id-dokument għandu jitqies li jkun ġie riċevut fil-jum tax-xogħol li jkun imiss. Fil-laqgħa organizzazzjonali msemmija fil-paragrafu 4, kull Parti għandha tissottometti lista tal-jiem ta' vaganza legali tagħha u kwalunkwe jum ieħor li fih l-uffiċċji tagħhom ikunu magħluqa b'mod uffiċjali. Kull Parti għandha żżomm il-lista tagħha aġġornata matul il-proċedura tal-panel.

                  V.   Sottomissjonijiet bil-miktub

                        10.

                        Il-Parti li tressaq l-ilment għandha tippreżenta s-sottomissjoni tagħha bil-miktub mhux aktar tard minn 20 jum wara d-data tal-istabbiliment tal-panel. Il-Parti li jkun tressaq l-ilment fil-konfront tagħha għandha tippreżenta l-kontrosottomissjoni bil-miktub tagħha mhux aktar tard minn 20 jum wara d-data tal-irċevuta tas-sottomissjoni bil-miktub tal-Parti li tressaq l-ilment.

                  VI.   Operat tal-panel

                        11.

                        Il-president tal-panel għandu jippresiedi fil-laqgħat kollha tiegħu. Panel jista' jiddelega lill-awtorità tal-president biex tagħmel deċiżjonijiet amministrattivi u proċedurali.

                        12.

                        Sakemm fil-Kapitolu 21 tal-Ftehim jew f'dawn ir-Regoli ma jiġix previst mod ieħor, il-panel jista' jwettaq l-attivitajiet tiegħu bi kwalunkwe mod, inkluż bit-telefon, permezz ta' trażmissjonijiet bil-faks jew links tal-kompjuter.

                        13.

                        F'każ ta' kwistjoni proċedurali li ma tkunx koperta mill-Kapitolu 21 tal-Ftehim, dawn ir-Regoli jew il-Kodiċi tal-Kondotta għall-Arbitri imsemmija fl-Artikolu 21.30, il-panel, wara li jikkonsulta mal-Partijiet, jista' jadotta proċedura xierqa li tkun kompatibbli ma' dawk id-dispożizzjonijiet.

                        14.

                        Il-panel fi kwalunkwe ħin jista' jimmodifika perijodu barra mill-perijodu ta' żmien stabbilit fil-Kapitolu 21 tal-Ftehim u jagħmel kwalunkwe aġġustament proċedurali jew amministrattiv fil-proċedimenti wara li jikkonsulta mal-Partijiet. Meta l-panel jikkonsulta mal-Partijiet, għandu jinforma lill-Partijiet bil-miktub bil-modifika jew l-aġġustament proposti u r-raġuni għalihom.

                  VII.   Seduti ta' smigħ

                        15.

                        Abbażi tal-iskeda ta' żmien iddeterminata skont il-paragrafu 4, wara li jikkonsulta mal-Partijiet u mal-arbitri l-oħra, il-president tal-panel għandu jiddetermina d-data u l-ħin tas-seduta ta' smigħ.

                        16.

                        Sakemm il-Partijiet ma jaqblux mod ieħor, il-Parti li fiha sseħħ is-seduta ta' smigħ skont il-paragrafu 2 tal-Artikolu 21.15 tal-Ftehim għandha:

                                    (a)

                                    tiddetermina l-post tas-seduta ta' smigħ u tinforma lill-president tal-panel b'dan; u

                                    (b)

                                    tkun responsabbli għall-amministrazzjoni loġistika tas-seduta ta' smigħ.

                        17.

                        Sakemm il-Partijiet ma jaqblux mod ieħor, u mingħajr ħsara għall-paragrafu 46, il-Partijiet għandhom jaqsmu l-ispejjeż derivati mill-amministrazzjoni loġistika tas-seduta ta' smigħ.

                        18.

                        Il-president tal-panel għandu jinnotifika bil-miktub fiż-żmien dovut lill-Partijiet, u fejn rilevanti lill-korp estern imsemmi fil-paragrafu 2 tal-Artikolu 21.25 tal-Ftehim, id-data, il-ħin u l-post tas-seduta ta' smigħ. Din l-informazzjoni għandha ssir pubblikament disponibbli mill-Parti fejn isseħħ is-seduta ta' smigħ jew, fejn rilevanti, mill-korp estern imsemmi fil-paragrafu 2 tal-Artikolu 21.25 tal-Ftehim, sakemm is-seduta ta' smigħ ma tkunx magħluqa għall-pubbliku.

                        19.

                        Bħala regola ġenerali, jenħtieġ li jkun hemm seduta ta' smigħ waħda biss. Jekk it-tilwim ikun jinvolvi kwistjonijiet ta' kumplessità eċċezzjonali, il-panel jista' jlaqqa' flimkien seduti ta' smigħ addizzjonali fuq inizjattiva tiegħu stess jew, fuq talba ta' waħda mill-Partijiet, wara li jikkonsulta mal-Partijiet. Għal kull waħda mis-seduti ta' smigħ addizzjonali, il-paragrafi 15 sa 18 japplikaw mutatis mutandis.

                        20.

                        L-arbitri kollha għandhom ikunu preżenti matul is-seduta ta' smigħ kollha.

                        21.

                        Il-persuni li ġejjin jistgħu jattendu s-seduta ta' smigħ, irrispettivament minn jekk is-seduta ta' smigħ tkunx miftuħa għall-pubbliku jew le:

                                    (a)

                                    rappreżentanti tal-Partijiet;

                                    (b)

                                    konsulenti;

                                    (c)

                                    assistenti u persunal amministrattiv;

                                    (d)

                                    interpreti, tradutturi u korrispondenti tal-qorti tal-panel; u

                                    (e)

                                    esperti, kif deċiż mill-panel skont il-paragrafu 2 tal-Artikolu 21.17 tal-Ftehim.

                        22.

                        Mhux aktar tard minn ħamest ijiem qabel id-data ta' seduta tas-smigħ, kull Parti għandha tagħti lill-panel lista bl-ismijiet ta' dawk il-persuni li jkunu sejrin jagħmlu argumenti orali jew preżentazzjonijiet matul is-seduta ta' smigħ f'isem dik il-Parti, u ta' rappreżentanti jew konsulenti oħrajn li jkunu sejrin jattendu s-seduta ta' smigħ.

                        23.

                        Il-panel għandu jmexxi s-seduta ta' smigħ b'dan il-mod, filwaqt li jiżgura li l-Parti li tressaq l-ilment u l-Parti li jitressaq l-ilment fil-konfront tagħha jingħataw l-istess ħin kemm fl-argument kif ukoll fil-kontroargument:

                                       Talba

                                                (a)

                                                l-argument tal-Parti li tressaq l-ilment; u

                                                (b)

                                                l-argument tal-Parti li jitressaq l-ilment fil-konfront tagħha.

                                       Kontroargument

                                                (a)

                                                ir-risposta tal-Parti li tressaq l-ilment; u

                                                (b)

                                                il-kontrorisposta tal-Parti li jsir l-ilment fil-konfront tagħha.

                        24.

                        Il-panel jista' jindirizza mistoqsijiet lil kwalunkwe waħda mill-Partijiet fi kwalunkwe ħin matul is-seduta ta' smigħ.

                        25.

                        Il-panel għandu jara li titħejja traskrizzjoni tas-seduta ta' smigħ u li din tiġi ppreżentata lill-Partijiet mill-aktar fis wara s-seduta ta' smigħ. Il-Partijiet jistgħu jikkummentaw dwar it-traskrizzjoni, u l-panel jista' jqis dawk il-kummenti.

                        26.

                        Kull Parti tista' tippreżenta sottomissjoni supplimentari bil-miktub rigward kwalunkwe materja li tkun tqajmet matul is-seduta ta' smigħ fi żmien 10 ijiem mid-data tas-seduta ta' smigħ.

                  VIII.   Deliberazzjonijiet

                        27.

                        L-arbitri biss jistgħu jipparteċipaw fid-deliberazzjonijiet tal-panel. Minkejja s-sentenza preċedenti, il-panel jista' jippermeti li l-assistenti jkunu preżenti matul id-deliberazzjonijiet tiegħu.

                  IX.   Mistoqsijiet bil-miktub

                        28.

                        Fi kwalunkwe ħin matul il-proċedimenti, il-panel jista' jissottometti mistoqsijiet bil-miktub lil waħda mill-Partijiet jew lit-tnejn li huma. Kwalunkwe mistoqsija sottomessa lil waħda mill-Partijiet għandha tiġi kkupjata lill-Parti l-oħra.

                        29.

                        Kull Parti għandha tipprovdi wkoll lill-Parti l-oħra b'kopja tar-risposti tagħha għall-mistoqsijiet tal-panel. Kull Parti għandha tingħata opportunità li tipprovdi kummenti bil-miktub dwar ir-risposta tal-Parti l-oħra fi żmien ħamest ijiem mill-irċevuta ta' tali kopja.

                  X.   Sostituzzjoni tal-arbitri

                        30.

                        Għas-sostituzzjoni ta' arbitru skont l-Artikolu 21.11 tal-Ftehim, l-Artikolu 21.8 japplika mutatis mutandis.

                        31.

                        Meta Parti tqis li arbitru ma jikkonformax mar-rekwiżiti tal-Kodiċi tal-Kondotta u għal din ir-raġuni jenħtieġ li jiġi sostitwit, dik il-Parti għandha tinnotifika lill-Parti l-oħra fi żmien 15-il jum minn meta tkun kisbet biżżejjed evidenza tal-falliment tal-arbitru li jikkonforma mar-rekwiżiti tal-Kodiċi tal-Kondotta.

                        32.

                        Meta Parti tqis li arbitru minbarra l-President ma jikkonformax mar-rekwiżiti tal-Kodiċi tal-Kondotta, il-Partijiet għandhom jikkonsultaw u, jekk jaqblu dwar dan, jagħżlu arbitru ġdid skont il-paragrafu 30.
                        Jekk il-Partijiet jonqsu milli jaqblu dwar il-ħtieġa li l-arbitru jinbidel, kwalunkwe Parti tista' titlob li din il-materja tiġi riferuta lill-president tal-panel, li d-deċiżjoni tiegħu għandha tkun finali.
                        Jekk, skont din it-talba, il-president isib li l-arbitru ma jikkonformax mar-rekwiżiti tal-Kodiċi tal-Kondotta, l-arbitru l-ġdid għandu jintgħażel skont il-paragrafu 30.

                        33.

                        Jekk Parti tqis li l-president tal-panel ma jikkonformax mar-rekwiżiti tal-Kodiċi tal-Kondotta, il-Partijiet għandhom jikkonsultaw u, jekk jaqblu dwar dan, jagħżlu president ġdid skont il-paragrafu 30.
                        Jekk il-Partijiet ma jaqblux dwar il-bżonn li jinbidel il-president, kwalunkwe Parti tista' titlob li din il-materja tiġi riferuta liż-żewġ arbitri li jifdal. L-arbitri għandhom jiddeċiedu, mhux aktar tard minn 10 ijiem wara d-data tal-preżentazzjoni tat-talba, jekk hemmx bżonn li l-president tal-panel jinbidel. Id-deċiżjoni mill-arbitri dwar il-ħtieġa li jinbidel il-president għandha tkun finali.
                        Jekk l-arbitri jiddeċiedu li l-president ma jikkonformax mar-rekwiżiti tal-Kodiċi tal-Kondotta, jintgħażel president ġdid skont il-paragrafu 30.

                        34.

                        Il-proċedimenti għandhom jiġu sospiżi għall-perijodu ddedikat biex jitwettqu l-proċeduri previsti fil-paragrafi 30 sa 33.

                  XI.   Kunfidenzjalità

                        35.

                        Meta parti tissottometti verżjoni kunfidenzjali tas-sottomissjonijiet tagħha bil-mikub lill-panel, fuq talba tal-Parti l-oħra u fi żmien 20 jum mid-data tat-talba, din għandha tipprovdi wkoll verżjoni mhux kunfidenzjali tas-sottomissjonijiet li jistgħu jiġu ddivulgati lill-pubbliku. F'dawn ir-regoli ma hemm xejn li jipprekludi lil Parti milli tiddivulga s-sottomissjonijiet tagħha lill-pubbliku sakemm ma tiddivulgax informazzjoni deżinjata mill-Parti l-oħra bħala kunfidenzjali. Il-panel għandu jiltaqa' f'sessjoni magħluqa jekk is-sottomissjonijiet u l-argumenti ta' Parti jkun fihom informazzjoni kunfidenzjali. Il-panel u l-Partijiet għandhom iżommu l-kunfidenzjalità tas-seduta ta' smigħ tal-panel meta s-seduta ta' smigħ issir f'sessjoni magħluqa.

                  XII.   Kuntatti ex parte

                        36.

                        Il-panel ma għandux jiltaqa' jew jikkomunika ma' Parti fl-assenza tal-Parti l-oħra.

                        37.

                        Arbitru ma għandu jiddiskuti l-ebda aspett tas-suġġett tal-proċedimenti ma' Parti jew maż-żewġ Partijiet fin-nuqqas tal-arbitri l-oħra.

                  XIII.   Sottomissjonijiet Amicus curiae

                        38.

                        Sakemm il-Partijiet ma jaqblux mod ieħor, fi żmien tlett ijiem mid-data tal-istabbiliment tal-panel, il-panel jista' jirċievi sottomissjonijiet bil-miktub mhux mitluba mingħand persuni msemmija fil-paragrafu 3 tal-Artikolu 21.17 tal-Ftehim u li jkunu indipendenti mill-gvernijiet tal-Partijiet, sakemm is-sottomissjonijiet jaslu fi żmien 10 ijiem mid-data tal-istabbiliment tal-panel.

                        39.

                        Is-sottomissjonijiet għandhom ikunu konċiżi u qatt ma għandhom ikunu itwal minn 15-il paġna bi spazji doppji, u għandhom ikunu rilevanti direttament għal kwistjoni fattwali jew legali meqjusa mill-panel. Is-sottomissjonijiet għandu jkun fihom deskrizzjoni tal-persuna li tipprovdi s-sottomissjonijiet inkluż:

                                    (a)

                                    għal persuna fiżika, in-nazzjonalità tagħha; u

                                    (b)

                                    għal persuna ġuridika, il-post ta' stabbiliment tagħha, in-natura tal-attivitajiet tagħha, l-istatus legali tagħha, l-objettivi ġenerali tagħha u s-sors ta' finanzjament tagħha.

                              Fis-sottomissjonijiet tagħha, kull persuna għandha tispeċifika l-interess li għandha fil-proċedimenti. Is-sottomissjonijiet għandhom jiġu abbozzati bil-lingwi magħżula mill-Partijiet skont il-paragrafi 42 u 43 ta' dawn ir-Regoli ta' Proċedura.

                        40.

                        Fir-rapport tiegħu, il-panel għandu jelenka s-sottomissjonijiet kollha li jkun irċieva skont il-paragrafi 38 u 39. Fir-rapport tiegħu, il-panel mhuwiex obbligat jindirizza l-argumenti li jkunu saru f'tali sottomissjonijiet. Dawk is-sottomissjonijiet għandhom jiġu pprovduti lill-Partijiet għall-kummenti tagħhom. Il-kummenti lill-Partijiet li jkunu ġew sottomessi lill-panel fi żmien 10 ijiem għandhom jitqiesu mill-panel.

                  XIV.   Każijiet urġenti

                        41.

                        F'każijiet ta' urġenza msemmija fil-Kapitolu 21 tal-Ftehim, il-panel, wara li jikkonsulta mal-Partijiet, għandu jaġġusta l-perijodi ta' żmien imsemmija f'dawn ir-Regoli, kif xieraq. Il-panel għandu jinnotifika lill-Partijiet b'tali aġġustamenti.

                  XV.   Lingwa u traduzzjoni

                        42.

                        Matul il-konsultazzjonijiet imsemmija fl-Artikolu 21.5 tal-Ftehim, u mhux aktar tard miż-żmien tal-laqgħa organizzazzjonali msemmija fil-paragrafu 4, il-Partijiet għandhom jagħmlu ħilithom biex jaqblu dwar lingwa ta' ħidma komuni għall-proċedimenti quddiem il-panel. Kull Parti għandha tinnotifika lill-Parti l-oħra, mhux aktar tard minn 90 jum wara l-adozzjoni ta' dawn ir-Regoli ta' Proċedura mill-Kumitat Konġunt skont il-paragrafu 4(f) tal-Artikolu 22.1 tal-Ftehim, lista ta' lingwi li għalihom ikollha preferenza. Il-lista għandha tinkludi mill-anqas lingwa ta' ħidma waħda tad-WTO.

                        43.

                        Jekk il-Partijiet ma jkunux jistgħu jaqblu dwar lingwa ta' ħidma komuni, kull parti għandha tagħmel is-sottomissjonijiet bil-miktub tagħha bil-lingwa tal-għażla tagħha, filwaqt li fl-istess ħin tipprovdi traduzzjoni għal waħda mil-lingwi ta' ħidma tad-WTO nnotifikati mill-Parti l-oħra skont il-paragrafu 42, meta jkun xieraq. Il-Parti responsabbli mill-organizzazzjoni tas-seduta ta' smigħ orali għandha tagħmel arranġamenti għal sottomissjonijiet orali għall-istess lingwa ta' ħidma tad-WTO, meta jkun xieraq.

                        44.

                        Ir-rapport interim u finali tal-panel għandu jinħareġ bil-lingwa ta' ħidma komuni. Jekk il-Partijiet ma jkunux qablu dwar lingwa ta' ħidma komuni, ir-rapport interim u finali tal-panel għandu jinħareġ bil-lingwi ta' ħidma tad-WTO imsemmija fil-paragrafu 43.

                        45.

                        Parti tista' tipprovdi kummenti dwar il-preċiżjoni tat-traduzzjoni ta' kwalunkwe verżjoni tradotta ta' dokument imfassal skont dawn ir-regoli.

                        46.

                        F'każ li tkun meħtieġa traduzzjoni jew interpretazzjoni ta' sottomissjonijiet bil-miktub jew orali ta' Parti fil-lingwa ta' ħidma rilevanti tad-WTO, dik il-Parti għandha ġġarab l-ispejjeż tagħha.

            ANNESS III

               PROĊEDURA TA' MEDJAZZJONI

            I.   Objettiv

                        1.

                        L-objettiv tal-proċedura ta' medjazzjoni skont l-Artikolu 21.6 tal-Ftehim, kif previst f'dan id-dokument, huwa li jiffaċilita s-sejbien ta' soluzzjoni li jintlaħaq qbil fuqha b'mod reċiproku permezz ta' proċedura komprensiva u rapida bl-assistenza ta' medjatur.

                  II.   Definizzjonijiet

                        2.

                        Għall-finijiet ta' dan id-dokument:

                                    (a)

                                    “Ftehim” tfisser il-Ftehim bejn l-Unjoni Ewropea u l-Ġappun għal Sħubija Ekonomika;

                                    (b)

                                    “Kodiċi tal-Kondotta” tfisser il-Kodiċi tal-Kondotta għall-Arbitri msemmija fl-Artikolu 21.30 tal-Ftehim;

                                    (c)

                                    “jiem” tfisser jiem kalendarji;

                                    (d)

                                    “Kumitat Konġunt” tfisser il-Kumitat Konġunt stabbilit skont l-Artikolu 22.1 tal-Ftehim;

                                    (e)

                                    “Parti rikjesta” tfisser il-Parti li għaliha tkun indirizzata t-talba għad-dħul fi proċedura ta' medjazzjoni skont l-Artikolu 21.6 tal-Ftehim;

                                    (f)

                                    “Parti rikjedenti” tfisser il-Parti li titlob biex tidħol fi proċedura ta' medjazzjoni skont l-Artikolu 21.6 tal-Ftehim; u

                                    (g)

                                    “Regoli ta' Proċedura” tfisser ir-Regoli ta' Proċedura ta' Panel kif issir referenza għalih fl-Artikolu 21.30 tal-Ftehim.

                  III.   Bidu tal-proċedura ta' medjazzjoni

                        3.

                        Parti tista' titlob fi kwalunkwe waqt, li l-Partijiet jidħlu fi proċedura ta' medjazzjoni. Din it-talba għandha tiġi indirizzata lill-Parti l-oħra bil-miktub. It-talba għandha tkun dettaljata biżżejjed li l-Parti l-oħra tifhem b'mod ċar it-tħassib tal-Parti li titlob il-proċedura ta' medjazzjoni. Fit-talba tagħha, il-Parti rikjedenti għandha tiddeskrivi l-materji inkwisjoni billi:

                                    (a)

                                    tidentifika l-miżura speċifika;

                                    (b)

                                    tipprovdi dikjarazzjoni tal-effetti negattivi allegati li l-Parti rikjedenti temmen li l-miżura għandha, jew ser ikollha, fuq il-kummerċ jew l-investiment bejn il-Partijiet; u

                                    (c)

                                    tispjega r-rabta kawżali bejn il-miżura u l-effetti negattivi fuq il-kummerċ u fuq l-investiment bejn il-Partijiet.

                        4.

                        Normalment Parti tkun mistennija tagħmel użu minn kwalunkwe kooperazzjoni jew dispożizzjoni ta' konsultazzjoni rilevanti tal-Ftehim qabel ma tindirizza talba bil-miktub lill-Parti l-oħra skont il-paragrafu 3. Għal ċertezza akbar, il-konsultazzjonijiet skont l-Artikolu 21.5 tal-Ftehim mhumiex meħtieġa qabel il-bidu tal-proċedura ta' medjazzjoni.

                        5.

                        Il-proċedura ta' medjazzjoni tista' tinbeda biss permezz ta' ftehim reċiproku tal-Partijiet sabiex jiġu esplorati soluzzjonijiet maqbula b'mod reċiproku u jitqies kwalunkwe parir u soluzzjoni proposti mill-medjatur. Il-Parti rikjesta għandha tagħti konsiderazzjoni simpatetika lit-talba u twieġeb billi taċċettaha jew billi tirrifjutaha bil-miktub fi żmien 10 ijiem mill-wasla tagħha. Jekk il-Parti rikjesta ma tweġibx fi żmien dan il-perijodu ta' żmien, it-talba għandha titqies bħala rifjutata. Id-data tal-irċevuta mill-Parti rikjedenti tar-risposta ta' aċċettazzjoni tal-Parti rikjesta għandha titqies bħal d-data tal-bidu tal-proċedura ta' medjazzjoni.

                  IV.   Għażla tal-medjatur

                        6.

                        Il-Partijiet għandhom jagħmlu sforz biex jaqblu dwar medjatur mhux aktar tard minn 15-il jum wara d-data tal-bidu tal-proċedura ta' medjazzjoni.

                        7.

                        Jekk il-Partijiet ma jilħqux ftehim dwar il-medjatur fil-perijodu ta' żmien previst fil-paragrafu 6, fuq talba ta' kwalunkwe waħda mill-Partijiet, il-kopresident tal-Kumitat Konġunt mill-Parti rikjedenti, jew in-nominata tagħhom, fi żmien ħamest ijiem mit-talba, għandhom jagħżlu b'votazzjoni, il-medjatur mis-sottolista ta' presidenti stabbilita skont il-paragrafu 1 tal-Artikolu 21.9 tal-Ftehim. It-talba għandha tiġi kkuppjata lill-Parti l-oħra.

                        8.

                        L-uffiċċju ddeżinjat mill-Parti rikjedenti skont il-paragrafu 1 tal-Artikolu 21.25 tal-Ftehim għandu jkun responsabbli għall-organzzazzjoni tal-votazzjoni, u għandu jinforma lill-kopresidenti tal-Kumitat Konġunt, minn qabel, dwar id-data, il-ħin u l-post tal-votazzjoni. Il-kopresident mill-Parti rikjesta, jista' jkun preżenti jew jista' jkun irrappreżentat minn persuna oħra meta jsir it-tlugħ bix-xorti. Ir-rappreżentanti taż-żewġ Partijiet jistgħu jkunu preżenti wkoll. F'kull każ, il-votazzjoni ssir bil-Parti jew bil-Partijiet li jkunu preżenti.

                        9.

                        Sakemm il-Partijiet ma jaqblux mod ieħor, il-medjatur ma għandux ikun ċittadin ta' ebda waħda mill-Partijiet u lanqas ma għandu jkun impjegat minn waħda mill-Partijiet.

                        10.

                        Il-medjatur, b'mod imparzjali u trasparenti, għandu jassisti lill-Partijiet biex dawn jiċċaraw il-materja inkwistjoni, inklużi l-effetti possibbli tal-miżura speċifika dwar il-kummerċ jew l-investiment, u l-ilħiq ta' soluzzjoni maqbula reċiprokament.

                        11.

                        Il-Kodiċi tal-Kondotta għall-Arbitri adottat mill-Kumitat Konġunt skont l-Artikolu 21.30 tal-Ftehim, għandu japplika għall-medjatur mutatis mutandis.

                  V.   Regoli tal-proċedura ta' medjazzjoni

                        12.

                        Fi żmien 10 ijiem mid-data li fiha l-medjatur ikun intlaħaq qbil dwaru skont il-paragrafu 6 jew jintgħażel skont il-paragrafu 7, il-Parti rikjedenti għandha tissottometti, bil-miktub, lill-medjatur u lill-Parti rikjesta deskrizzjoni dettaljata tal-materja inkwistjoni, inkluż kif il-miżura speċifika hija applikata jew tiġi applikata u kif taffettwa l-kummerċ jew l-investiment. Fi żmien 20 jum mid-data tal-preżentazzjoni ta' din is-sottomissjoni, il-Parti rikjesta tista' tipprovdi bil-miktub il-kummenti tagħha għad-deskrizzjoni. Fid-deskrizzjoni jew fil-kummenti tagħha, kull parti tista' tinkludi kwalunkwe informazzjoni li tqis rilevanti.

                        13.

                        Il-medjatur jista' jiddeċiedi dwar l-aktar mod xieraq ta' kif il-materja inkwistjoni tiġi ċċarata, inklużi l-effetti possibbli tal-miżura speċifika dwar il-kummerċ jew l-investiment. Il-medjatur, b'mod partikolari, jista' jorganizza laqgħat bejn il-Partijiet, jikkonsulta lill-Partijiet b'mod konġunt jew b'mod individwali, u jipprovdi kwalunkwe appoġġ addizzjonali mitlub mill-Partijiet. Il-medjatur jista' jfittex ukoll l-assistenza ta', jew jikkonsulta ma', esperti rilevanti u partijiet ikkonċernati wara l-konsultazzjonijiet mal-Partijiet.

                        14.

                        Il-medjatur għandu jagħmel ħiltu biex joffri pariri u jipproponi soluzzjoni għall-konsiderazzjoni tal-Partijiet. Il-Partijiet jistgħu jaċċettaw jew jirrifjutaw is-soluzzjoni proposta jew jistgħu jaqblu rigward soluzzjoni differenti. Il-medjatur ma għandux jagħti pariri jew kummenti dwar il-konsistenza tal-miżura speċifika mal-Ftehim.

                        15.

                        Il-proċedura għandha sseħħ fil-Parti rikjesta, sakemm il-Partijiet ma jaqblux mod ieħor.

                        16.

                        Fi żmien 60 jum mid-data li fiha jkun intlaħaq qbil dwar il-medjatur skont il-paragrafu 6 jew intgħażel skont il-paragrafu 7, il-Partijiet għandhom jippruvaw jaslu għal soluzzjoni maqbula reċiprokament. Is-soluzzjoni maqbula reċiprokament għandha tiġi adottata permezz ta' deċiżjoni tal-Kumitat Konġunt, jekk Parti titlob dan. Is-soluzzjonijiet maqbula reċiprokament għandhom isiru disponibbli pubblikament, sakemm il-Partijiet ma jaqblux mod ieħor. Il-verżjoni ddivulgata lill-pubbliku ma jistax ikun fiha informazzjoni li Parti tkun iddeżinjat bħala kunfidenzjali. Sakemm tintlaħaq soluzzjoni finali maqbula reċiprokament, il-Partijiet jistgħu jqisu soluzzjonijiet interim possibbli.

                        17.

                        Wara talba ta' waħda mill-Partijiet, il-medjatur għandu joħroġ lill-Partijiet abbozz ta' rapport fattwali bil-miktub li jipprovdi sommarju fil-qosor ta':

                                    (a)

                                    il-materja inkwistjoni, inklużi l-effetti possibbli tal-miżura speċifika dwar il-kummerċ jew dwar l-investiment;

                                    (b)

                                    il-proċeduri li ġew segwiti;

                                    (c)

                                    il-fehmiet espressi mill-Partijiet, mill-esperti u mill-partijiet ikkonċernati, fejn rilevanti; u

                                    (d)

                                    fejn applikabbli, kwalunkwe soluzzjoni maqbula reċiprokament u soluzzjonijiet interim.

                              fi żmien 15-il jum tat-talba għal dan ir-rapport.
                        Il-Partijiet jistgħu jikkummentaw dwar l-abbozz tar-rapport fattwali fi żmien 15-il jum mill-ħruġ tiegħu. Wara li jqis il-kummenti sottomessi mill-Partijiet, il-medjatur għandu jissottometti rapport fattwali finali bil-miktub lill-Partijiet fi żmien 30 jum mill-ħruġ tal-abbozz tar-rapport fattwali. Ir-rapport fattwali ma għandu jinkludi l-ebda interpretazzjoni tal-Ftehim mill-medjatur.

                        18.

                        Il-proċedura ta' medjazzjoni għandha tintemm:

                                    (a)

                                    bl-adozzjoni ta' soluzzjoni maqbula reċiprokament mill-Partijiet, fid-data tal-adozzjoni;

                                    (b)

                                    permezz ta' dikjarazzjoni bil-miktub tal-medjatur, wara konsultazzjoni mal-Partijiet, li sforzi ulterjuri ta' medjazzjoni ma jwasslu mkien, fid-data ta' dik id-dikjarazzjoni;

                                    (c)

                                    permezz ta' ftehim reċiproku mill-Partijiet f'kull stadju tal-proċedura, fid-data ta' dak il-ftehim; jew

                                    (d)

                                    permezz ta' dikjarazzjoni bil-miktub u sostanzjata ta' Parti wara li jiġu esplorati soluzzjonijiet maqbula reċiprokament skont il-proċedura ta' medjazzjoni, fid-data ta' dik id-dikjarazzjoni.

                              It-terminazzjoni tal-proċedura ta' medjazzjoni hija mingħajr ħsara għall-paragrafu 17.

                        19.

                        Il-paragrafi 5 sa 9, 15 sa 26, 33, 34, u 42 sa 46 tar-Regoli ta' Proċedura ta' Panel għandhom japplikaw għall-proċedura ta' medjazzjoni, mutatis mutandis.

                  VI.   Kunfidenzjalità

                        20.

                        Sakemm il-Partijiet ma jaqblux mod ieħor, u mingħajr ħsara għall-Artikolu 16, l-istadji kollha tal-proċedura ta' medjazzjoni, inkluż kull parir jew soluzzjoni proposta, għandhom ikunu kunfidenzjali. Il-medjatur u l-Partijiet għandhom jittrattaw bħala kunfidenzjali kwalunkwe informazzjoni sottomessa lill-medjatur minn Parti jew irċevuta minn kwalunkwe sors ieħor li jkun deżinjat bħala kunfidenzjali. Madankollu, kwalunkwe Parti tista' tiddivulga lill-pubbliku li dik il-medjazzjoni qed isseħħ.

                  VII.   Relazzjoni għal Proċeduri għas-Soluzzjoni tat-Tilwim oħra

                        21.

                        Il-proċedura ta' medjazzjoni hija mingħajr ħsara għad-drittijiet u għall-obbligi tal-Partijiet skont il-Kapitolu 21 (Soluzzjoni tat-Tilwim) tal-Ftehim jew skont proċedura għas-soluzzjoni tat-tilwim ta' kwalunkwe ftehim ieħor.

                        22.

                        Parti ma għandhiex tiddependi fuq jew tintroduċi bħala evidenza fi proċeduri għas-soluzzjoni tat-tilwim oħra skont dan il-Ftehim jew kwalunkwe ftehim ieħor, u lanqas ma għandu jiġi aċċettat li panel tqis:

                                    (a)

                                    pożizzjonijiet meħuda mill-Parti l-oħra matul il-proċedura ta' medjazzjoni jew informazzjoni miġbura skont il-paragrafu 13;

                                    (b)

                                    il-fatt li l-Parti l-oħra tkun indikat ir-rieda tagħha li taċċetta soluzzjoni għas-suġġett għall-medjazzjoni; jew

                                    (c)

                                    pariri mogħtija jew proposti magħmula mill-medjatur.

                        23.

                        Sakemm il-Partijiet ma jaqblux mod ieħor, medjatur ma jistax iservi ta' arbitru jew membru ta' panel fi proċeduri oħra għas-soluzzjoni tat-tilwim skont il-Ftehim jew skont kwalunkwe ftehim ieħor li jinvolvi l-istess materja li għaliha jkun medjatur.

                  VIII.   Perijodi ta' żmien

                        24.

                        Kull perijodu ta' żmien imsemmi f'din il-proċedura ta' medjazzjoni jista' jiġi mmodifikat permezz ta' qbil reċiproku bejn il-Partijiet.

                  IX.   Kostijiet

                        25.

                        Kull parti għandha ġġarrab l-ispejjeż tagħha derivati mill-parteċipazzjoni fil-proċedura ta' medjazzjoni.

                        26.

                        Il-Partijiet għandhom jaqsmu b'mod konġunt u ekwu l-ispejjeż derivati minn materji organizzazzjonali, inklużi r-remunerazzjoni u l-ispejjeż tal-medjatur. Ir-remunerazzjoni tal-medjatur għandha tkun ekwivalenti għar-remunerazzjoni tal-arbitri stabbilita fil-paragrafu 4 tar-Regoli ta' Proċedura ta' Panel.

            ANNESS IV

               KODIĊI TAL-KONDOTTA GĦALL-ARBITRI

            I.   Definizzjonijiet

                        1.

                        F'dan il-Kodiċi tal-Kondotta:

                                    (a)

                                    “persunal amministrattiv” fir-rigward ta' arbitru, tfisser persuni taħt id-direzzjoni u l-kontroll tal-arbitru, minbarra assistenti;

                                    (b)

                                    “Ftehim” tfisser il-Ftehim bejn l-Unjoni Ewropea u l-Ġappun għal Sħubija Ekonomika;

                                    (c)

                                    “arbitru” tfisser membru ta' panel;

                                    (d)

                                    “assistent” tfisser persuna li, skont it-termini tal-ħatra ta' arbitru, twettaq riċerka jew tipprovdi assistenza jew tipprovdi assistenza lil dak l-arbitru;

                                    (e)

                                    “kandidat” tfisser individwu li ismu jinsab fil-lista tal-arbitri msemmija fl-Artikolu 21.9 tal-Ftehim;

                                    (f)

                                    “panel” tfisser panel stabbilit skont l-Artikolu 21.7 tal-Ftehim; u

                                    (g)

                                    “proċedimenti” tfisser il-proċedimenti tal-panel.

                  II.   Provvediment tal-Kodiċi tal-Kondotta

                        2.

                        Il-Partijiet għandhom jipprovdu din il-Kodiċi tal-Kondotta lil kull kandidat meta isimhom jiġi inkluż fil-lista msemmija fl-Artikolu 21.9 tal-Ftehim.

                  III.   Prinċipji ta' governanza

                        3.

                        Kull kandidat u arbitru għandu josserva standards ta' kondotta għoljin, skont din il-Kodiċi tal-Kondottta, sabiex l-integrità u l-imparzjalità tal-mekkaniżmu għas-soluzzjoni tat-tilwim jiġu ppreservati.

                  IV.   Obbligi ta' divulgazzjoni

                        4.

                        Qabel ma jaċċetta l-ħatra tiegħu bħala arbitru, kandidat mitlub li jservi ta' arbitru għandu jiddikjara kwalunkwe interess, relazzjoni jew materja li aktarx taffettwa l-indipendenza jew l-imparzjalità tiegħu, jew li tista' toħloq b'mod raġonevoli dehra ta' mġiba mhux xierqa jew preġudizzju fil-proċedimenti. Għal dan il-għan, għandu jagħmel l-isforzi kollha raġonevoli biex isir konxju ta' kwalunkwe interess, relazzjoni u materja bħal dawn, inklużi interessi finanzjarji, interessi professjonali, jew interessi tax-xogħol jew tal-familja.

                        5.

                        L-obbligu ta' divulgazzjoni skont il-paragrafu 4 huwa obbligu kontinwu u għandu japplika wkoll għal arbitru wara li dan jaċċetta l-ħatra tiegħu. Matul il-proċedimenti, arbitru għandu jiddivulga bil-miktub kwalunkwe informazzjoni ġdida fir-rigward tal-obbligu skont il-paragrafu 4 lill-Partijiet l-aktar kmieni possibbli sabiex dawn isiru konxji tiegħu.

                        6.

                        Fl-issodisfar ta' dawn ir-rekwiżiti ta' divulgazzjoni, għandha tiġi rispettata l-privatezza personali.

                  V.   Qadi tad-dmirijiet

                        7.

                        Wara l-konferma tal-ħatra tiegħu, arbitru għandu jkun disponibbli biex iwettaq u għandu jwettaq dmirijietu bir-reqqa u b'effiċjenza matul il-proċedura tal-panel, u b'ġustizzja u diliġenza.

                        8.

                        Arbitru għandu jqis biss dawk il-kwistjonijiet li jkunu tqajmu waqt il-proċedimenti u li jitqiesu meħtieġa u ma għandu jiddelega d-dmir ta' tali konsiderazzjoni lill-ebda persuna oħra.

                        9.

                        Arbitru ma għandux jieħu sehem f'kuntatti ex parte li jikkonċernaw materji li jkunu qed jiġu kkunsidrati mill-panel fil-proċedimenti.

                  VI.   Indipendenza u imparzjalità

                        10.

                        Arbitru għandu jkun indipendenti u imparzjali, għandu jevita kunflitti ta' interess diretti u indiretti, ma għandux jiġi influwenzat minn interess personali, pressjoni esterna, konsiderazzjonijiet politiċi, l-insistenza tal-pubbliku u l-lealtà lejn Partit jew il-biża' mill-kritika, u għandu jevita li jagħti impressjoni ta' mġiba mhux xierqa jew ta' preġudizzju.

                        11.

                        Arbitru ma għandux jidħol, direttament jew indirettament, għal obbligi jew jaċċetta ebda benefiċċju li jista' bi kwalunkwe mod ifixkel, jew jidher li jfixkel, it-twettiq xieraq ta' dmirijietu.

                        12.

                        Arbitru ma għandux juża l-pożizzjoni tiegħu fuq il-panel għall-aġevolament ta' ebda interess personali jew privat u għandu jevita azzjonijiet li jistgħu jagħtu l-impressjoni li oħrajn huma f'pożizzjoni speċjali biex jinfluwenzawh.

                        13.

                        Arbitru ma għandux iħalli relazzjonijiet jew responsabbiltajiet finanzjarji, tan-negozju, professjonali, personali, familjari jew soċjali, passati jew preżenti, jinfluwenzaw il-kondotta jew il-ġudizzju tiegħu.

                        14.

                        Arbitru għandu jevita li jidħol fi kwalunkwe relazzjoni jew li jakkwista kwalunkwe interess finanzjarju, li x'aktarx jaffettwa l-imparzjalità tiegħu jew li jista', b'mod raġonevoli, jagħti impressjoni ta' mġiba mhux xierqa jew ta' preġudizzju.

                        15.

                        Kull eks arbitru għandu jevita azzjonijiet li jistgħu jagħtu l-impressjoni li kellu preġudizzji fit-twettiq ta' dmirijietu jew li ħa vantaġġ mid-deċiżjoni tal-panel fejn ikun serva.

                  VII.   Kunfidenzjalità

                        16.

                        Arbitru fl-ebda ħin ma għandu jiddivulga informazzjoni mhux pubblika dwar, jew li tkun inkisbet waqt, il-proċedura tal-panel li jkun inħatar għaliha. Arbitru ma għandu qatt juża tali informazzjoni biex jikseb vantaġġ personali jew vantaġġ għal ħaddieħor jew biex jaffettwa l-interess ta' ħaddieħor b'mod negattiv.

                        17.

                        L-ebda arbitru ma għandu jiddivulga d-deċiżjoni tal-panel jew ta' partijiet tiegħu, sakemm id-deċiżjoni ma ssirx disponibbli għall-pubbliku.

                        18.

                        Arbitru ma għandu qatt jiddivulga d-deliberazzjonijiet ta' panel jew il-fehma ta' xi arbitru, u lanqas ma għandu jagħmel stqarrijiet dwar il-proċedura tal-panel li għalih ikun inħatar jew dwar il-kwistjonijiet diskussi f'tali proċedura.

                        19.

                        L-obbligi skont il-paragrafi 16 sa 18 għandhom ikomplu japplikaw għal arbitru preċedenti.

                  VIII.   Obbligi oħrajn

                        20.

                        Kandidat jew arbitru għandu jikkomunika materji dwar ksur attwali jew potenzjali ta' dan il-Kodiċi tal-Kondotta liż-żewġ Partijiet għall-konsiderazzjoni tagħhom mill-aktar fis possibbli u fuq bażi kunfidenzjali.

                        21.

                        Arbitru għandu jieħu l-passi kollha raġonevoli u xierqa biex jiżgura li l-assistent u l-persunal amministrattiv tiegħu jkunu konxji tal-obbligi tal-arbitri skont il-Partijiet III, IV, VI u VII ta' dan il-Kodiċi tal-Kondotta, u jikkonformaw magħhom.

                        22.

                        Kull arbitru għandu jżomm rekord u jagħti rendikont finali tal-ħin iddedikat għall-proċedura tal-panel u l-ispejjeż tiegħu, kif ukoll tal-ħin u tal-ispejjeż tal-assistenti tiegħu.


Id-Deċiżjoni tal-Kummissjoni ta' 17/04/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9295 - Daimler AG / Geely Technology Group Co., Ltd.) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


title: Deċiżjoni tal-Kunsill (UE) 2019/654 tal-15 ta' April 2019 li temenda l-Protokoll Nru 5 dwar l-Istatut tal-Bank Ewropew tal-Investiment

text:
                  25.4.2019

                  MT

                  Il-Ġurnal Uffiċjali tal-Unjoni Ewropea

                  L 110/36

         DEĊIŻJONI TAL-KUNSILL (UE) 2019/654
         tal-15 ta' April 2019
         li temenda l-Protokoll Nru 5 dwar l-Istatut tal-Bank Ewropew tal-Investiment
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 308 tiegħu,
         Wara li kkunsidra t-talba tal-Bank Ewropew tal-Investiment,
         Wara li l-abbozz tal-att leġislattiv intbagħat lill-parlamenti nazzjonali,
         Wara li kkunsidra l-opinjoni tal-Parlament Ewropew (1),
         Wara li kkunsidra l-opinjoni tal-Kummissjoni Ewropea (2),
         Filwaqt li jaġixxi skont il-proċedura leġislattiva ordinarja,
         Billi:

                     (1)

                     Fid-29 ta' Marzu 2017, ir-Renju Unit innotifika lill-Kunsill Ewropew bl-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea. It-Trattati ser jieqfu japplikaw għar-Renju Unit mid-data tad-dħul fis-seħħ tal-Ftehim dwar il-Ħruġ, jew fin-nuqqas ta' dan, sentejn wara dik in-notifika, jiġifieri fit-30 ta' Marzu 2019, sakemm il-Kunsill Ewropew, bi ftehim mar-Renju Unit ma jiddeċidix b'mod unanimu li jestendi dak il-perijodu.

                     (2)

                     F'[…]konformità mal-Artikolu 308 tat-Trattat dwar il-Funzjonament tal-Unjoni Ewropea, il-membri tal-Bank Ewropew tal-Investiment (il-“Bank”) huma l-Istati Membri.

                     (3)

                     Il-ħruġ tar-Renju Unit mill-Unjoni ser iġib fi tmiemha s-sħubija tar-Renju Unit fil-Bank, il-kapital sottoskritt tiegħu fil-Bank, id-dritt tiegħu li jinnomina membri u membri supplenti tal-Bord tad-Diretturi, u l-mandat tal-membri u l-membri supplenti tal-Bord tad-Diretturi nnominati mir-Renju Unit.

                     (4)

                     Il-manteniment tal-kapital tal-Bank jeħtieġ żieda fil-kapital sottoskritt mill-Istati Membri li jifdal.

                     (5)

                     Jenħtieġ li ż-żieda fil-kapital sottoskritt mill-Istati Membri li jifdal issir b'mod parallel ma' tisħiħ ulterjuri tal-governanza tal-Bank.

                     (6)

                     Il-funzjonijiet tal-Bord tad-Diretturi jenħtieġ li jissaħħu billi jippermettu n-nomina ta' membri supplenti addizzjonali, u jenħtieġ li jsir użu aħjar ta' membri supplenti tal-Bord u esperti li ma jivvotawx sabiex jitjieb ir-rwol tagħhom li jappoġġaw il-proċess tat-teħid tad-deċiżjonijiet tal-Bord tad-Diretturi, b'mod partikolari fir-rigward tal-analiżi tal-proposti ta' finanzjament.

                     (7)

                     Jenħtieġ li l-użu tal-votazzjoni b'maġġoranza kwalifikata mill-Bord tad-Diretturi u l-Bord tal-Gvernaturi jiġi estiż għal oqsma kruċjali, jiġifieri għad-deċiżjoni dwar il-[…]pjan operazzjonali tal-Bank, il-ħatra ta' membri tal-Kumitat tat-Tmexxija u l-approvazzjoni tar-Regoli ta' Proċedura.

                     (8)

                     Sabiex titjieb l-effettività tar-riformi stabbiliti f'din id-Deċiżjoni, jenħtieġ li l-Bank jieħu inizjattivi ulterjuri sabiex jiġu riflessi, f'konformità mal-aħjar prattika bankarja, il-prinċipji tat-'tliet linji ta' difiża'fil-livelli rilevanti kollha tal-Bank, inkluż fil-Kumitat tat-Tmexxija.

                     (9)

                     Barra minn hekk, u f'konformità mal-aspettattivi tal-Istati Membri, jenħtieġ li l-volumi tas-self jibqgħu sostenibbli u jenħtieġ jiġi żviluppat ulterjorment qafas biex jiġu ddeterminati l-livelli ta' self sostenibbli, filwaqt li jenħtieġ li l-funzjonijiet tal-Kumitat tal-Verifika jissaħħaħ billi jiġi żgurat li l-Kumitat jinkludi membri bl-għarfien ta' kwistjonijiet superviżorji. B'mod partikolari, jenħtieġ li jiġi żgurat li l-Kumitat tal-Verifika jinkludi dejjem membri magħżula minn awtorità superviżorja bankarja kemm miż-żona tal-euro kif ukoll barra minnha.

                     (10)

                     Għaldaqstant, jenħtieġ li l-Istatut tal-Bank Ewropew tal-Investiment jiġi emendat kif skont dan,

               ADOTTA DIN ID-DEĊIŻJONI:

            Artikolu 1
            Il-Protokoll Nru 5 dwar l-Istatut tal-Bank Ewropew tal-Investiment, anness għat-Trattat dwar il-Funzjonament tal-Unjoni Ewropea, huwa emendat kif ġej:

                        (1)

                        l-ewwel subparagrafu tal-Artikolu 4(1) huwa emendat kif ġej:

                                    (a)

                                    il-parti introduttorja hija sostitwita b'dan li ġej:

                                       “1.   Il-kapital tal-Bank għandu jkun ta' EUR 204 089 132 500, sottoskritt mill-Istati Membri kif ġej”;

                                    (b)

                                    il-linja li ġejja fil-lista hija mħassra:

                                                “Ir-Renju Unit

                                                39 195 022 000 ”.

                        (2)

                        fl-Artikolu 7(3), il-punt (h) huwa sostitwit b'dan li ġej:

                                    “(h)

                                    japprova, billi jaġixxi b'maġġoranza kwalifikata, ir-Regoli ta' Proċedura tal-Bank.”.

                        (3)

                        fl-ewwel subparagrafu tal-Artikolu 9(1), tiżdied is-sentenza li ġejja:
                        “Huwa għandu, billi jaġixxi b'maġġoranza kwalifikata, jiddeċiedi dwar il-pjan operazzjonali tal-Bank.”.

                        (4)

                        l-Artikolu 9(2) huwa emendat kif ġej:

                                    (a)

                                    l-ewwel subparagrafu huwasostitwit b'dan li ġej:

                                       “2.   Il-Bord tad-Diretturi għandu jikkonsisti minn 28 direttur u 31 direttur supplenti, maħtura f'konformità ma' danil-paragrafu.”;

                                    (b)

                                    it-tielet subparagrafu huwa sostitwit b'dan li ġej:
                                    “Id-diretturi supplenti għandhom jiġu maħtura mill-Bord tal-Gvernaturi għal ħames snin kif jidher hawn taħt:

                                                —

                                                żewġ diretturi supplenti nominati mir-Repubblika Federali tal-Ġermanja,

                                                —

                                                żewġ diretturi supplenti nominati mir-Repubblika Franċiża,

                                                —

                                                żewġ diretturi supplenti nominati mir-Repubblika Taljana,

                                                —

                                                żewġ diretturi supplenti nominat bi qbil komuni bejn ir-Renju ta' Spanja u r-Repubblika Portugiża,

                                                —

                                                tliet diretturi supplenti nominati bi qbil komuni bejn ir-Renju tal-Belġju, il-Gran Dukat tal-Lussemburgu u r-Renju tan-Netherlands,

                                                —

                                                erba' diretturi supplenti nominati bi qbil komuni bejn ir-Renju tad-Danimarka, ir- Repubblika Ellenika, l-Irlanda u r-Rumanija,

                                                —

                                                sitt diretturi supplenti nominati bi qbil komuni bejn ir-Repubblika tal-Estonja, ir-Repubblika tal-Latvja, ir-Repubblika tal-Litwanja, ir-Repubblika tal-Awstrija, ir-Repubblika tal-Finlandja u r-Renju tal-Iżvezja,

                                                —

                                                disa' diretturi supplenti nominati bi qbil komuni bejn ir-Repubblika tal-Bulgarija, ir-Repubblika Ċeka, ir-Repubblika tal-Kroazja, ir-Repubblika ta' Ċipru, l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja u r-Repubblika Slovakka,

                                                —

                                                direttur supplenti nominat mill-Kummissjoni.”.

                        (5)

                        l-ewwel subparagrafu tal-Artikolu 11(1) huwa sostitwit b'dan li ġej:

                           “1.   Il-Kumitat tat-Tmexxija għandu jikkonsisti minn President u tmien Viċi Presidenti maħtura għal perijodu ta' sitt snin mill-Bord tal-Gvernaturi, li jaġixxi b'maġġoranza kwalifikata, fuq proposta mill-Bord tad-Diretturi, li jaġixxi b'maġġoranza kwalifikata.”.

            Artikolu 2

               1.   Din id-Deċiżjoni għandha tapplika mill-jum wara dak li fih it-Trattati jieqfu japplikaw għar-Renju Unit.

               2.   Il-punt (1)(a) tal-Artikolu 1 għandu japplika mid-data msemmija fil-paragrafu 1 ta' dan l-Artikolu sakemm ma tiġix adottata deċiżjoni biex jiżdied il-kapital tal-Bank b'effett minn dik id-data jew qabel dik id-data.

            Magħmul fil-Lussemburgu, il-15 ta' April 2019.

                  Għall-Kunsill

                  Il-President

               P. DAEA

            (1)  Opinjoni tal-15 ta' Jannar 2019 (għadha mhix ippubblikata fil-Ġurnal Uffiċjali).

            (2)  Opinjoni tal-31 ta' Jannar 2019 (għadha mhix ippubblikata fil-Ġurnal Uffiċjali).


title: Deċiżjoni tal-Bord tal-Gvernaturi tal-Bank Ewropew tal-Investiment tas-16 ta' April 2019 dwar is-sostituzzjoni tal-kapital tar-Renju Unit fil-Bank Ewropew tal-Investiment b'kapital sottoskritt mill-kumplament tal-Istati Membri [2019/655]

text:
               25.4.2019

               MT

               Il-Ġurnal Uffiċjali tal-Unjoni Ewropea

               L 110/39

      DEĊIŻJONI TAL-BORD TAL-GVERNATURI TAL-BANK EWROPEW TAL-INVESTIMENT
      tas-16 ta' April 2019
      dwar is-sostituzzjoni tal-kapital tar-Renju Unit fil-Bank Ewropew tal-Investiment b'kapital sottoskritt mill-kumplament tal-Istati Membri [2019/655]
      IL-BORD TAL-GVERNATURI TAL-BANK EWROPEW TAL-INVESTIMENT
      WARA LI JIKKUNSIDRA l-Artikoli 4(3) u 5(2) tal-Istatut,
      BILLI r-Renju Unit huwa mistenni li joħroġ mill-Unjoni Ewropea mit-30 ta' Marzu 2019 skont id-dispożizzjonijiet tal-Artikolu 50 tat-Trattat dwar l-Unjoni Ewropea,
      BILLI skont l-Artikolu 308 tat-Trattat dwar il-Funzjonament tal-Unjoni Ewropea, il-membri tal-Bank Ewropew tal-Investiment huma l-Istati Membri,
      BILLI l-ħruġ tar-Renju Unit mill-Unjoni Ewropea ser iġib fit-tmiem is-sħubija tar-Renju Unit fil-Bank Ewropew tal-Investiment u l-kapital sottoskritt tiegħu fil-Bank.
      Billi l-ħruġ tar-Renju Unit mill-Unjoni Ewropea m'għandux jaffettwa l-attività ta' finanzjament u l-mudell ta' negozju tal-Bank Ewropew tal-Investiment,
      BILLI ż-żamma tal-kapital tal-Bank teħtieġ żieda fil-kapital sottoskritt mill-kumplament tal-Istati Membri,
      BILLI l-porzjon imħallas ta' din iż-żieda fil-kapital sottoskritt mill-kumplament tal-Istati Membri għandu jammonta għal EUR 3 495 903 950, li għandu jiġi ffinanzjat għal kollox mir-Riżervi Addizzjonali tal-Bank, sabiex jiġi ppreżervat il-porzjon imħallas tal-kapital totali sottoskritt fil-livell attwali tiegħu,
      BILLI ż-żamma tal-kapital tal-Bank għandha timxi b'mod parallel ma' tisħiħ ulterjuri tal-governanza tal-Bank,
      BILLI l-funzjoni tal-Bord tad-Diretturi għandha tissaħħaħ, biex tippermetti l-ħatra ta' supplenti addizzjonali, u għandu jsir użu aħjar minn membri supplenti tal-Bord u esperti li ma jivvotawx sabiex jittejjeb l-appoġġ tagħhom lejn il-proċess ta' teħid ta' deċiżjonijiet tal-Bord tad-Diretturi, b'mod partikolari fir-rigward tal-analiżi ta' proposti ta' finanzjament,
      BILLI l-użu ta' votazzjoni b'maġġoranza kkwalifikata fil-Bord tad-Diretturi u l-Bord tal-Gvernaturi għandu jiġi estiż għal oqsma kruċjali, jiġifieri d-deċiżjoni dwar il-Pjan Operazzjonali tal-Bank, il-ħatra tal-membri tal-Kumitat ta' Tmexxija u l-approvazzjoni tar-Regoli ta' Proċedura.
      BILLI l-Bank għandu jieħu inizjattivi ulterjuri biex jirrifletti, skont l-aħjar prattika bankarja, il-prinċipji ta' “tliet linji ta' difiża”, f'kull livell rilevanti tal-istituzzjoni, inkluż fil-Kumitat tat-Tmexxija,
      BILLI skont l-aspettattivi tal-Istati Membri, il-volumi ta' tislif għandhom jinżammu sostenibbli u għandu jiġi żviluppat aktar qafas għad-determinazzjoni ta' livelli ta' tislif sostenibbli,
      BILLI l-funzjoni tal-Kumitat tal-Verifika għandha tissaħħaħ billi jiġi żgurat li l-Kumitat għandu fost il-membri tiegħu għarfien dwar kwistjonijiet superviżorji, il-proċess tal-għażla għall-membri tal-Kumitat tal-Verifika għandu jiġi esplorat ukoll sabiex jiġi żgurat, inter alia, li l-Kumitat tal-Verifika dejjem ikun jinkludi membri li jiġu minn awtorità superviżorja bankarja kemm minn ġewwa kif ukoll minn barra ż-żona tal-euro,
      BILLI l-Kunsill huwa mitlub jadotta, b'mod parallel, l-emendi meħtieġa għall-Istatut tal-Bank skont l-Artikolu 308 tat-Trattat dwar il-Funzjonament tal-Unjoni Ewropea,
      BILLI ċerti Stati Membri espremew interess biex jissottoskrivu għal kapital addizzjonali fil-Bank, u l-Bord tal-Gvernaturi jsejjaħ lill-Bord tad-Diretturi biex iressaq proposta dwar dan is-suġġett sa mhux aktar tard għal-Laqgħa Annwali fl-2019,
      IL-BORD TAL-GVERNATURI TAL-BANK EWROPEW TAL-INVESTIMENT GĦALDAQSTANT IDDEĊIEDA B'MOD ANONIMU SKONT KIF ĠEJ:

                  1.

                  B'effett mill-ħruġ tar-Renju Unit mill-Unjoni Ewropea, il-kapital sottoskritt mill-kumplament tal-Istati Membri ser jiżdied b'EUR 39 195 022 000, bi proporzjon għas-sehem ta' kull Stat Membri fil-kapital sottoskritt totali ta' EUR 204 089 132 500. Il-kapital tal-Bank għandu jiġi rrestawrat għal EUR 243 284 154 500, sottoskritt mill-Istati Membri skont kif ġej:

                              Il-Ġermanja

                              46 722 369 149

                              Franza

                              46 722 369 149

                              L-Italja

                              46 722 369 149

                              Spanja

                              28 033 421 847

                              Il-Belġju

                              12 951 115 777

                              In-Netherlands

                              12 951 115 777

                              L-Iżvezja

                              8 591 781 713

                              Id-Danimarka

                              6 557 521 657

                              L-Awstrija

                              6 428 994 386

                              Il-Polonja

                              5 980 679 827

                              Il-Finlandja

                              3 693 702 498

                              Il-Greċja

                              3 512 961 713

                              Il-Portugall

                              2 263 904 037

                              Iċ-Ċekja

                              2 206 922 328

                              L-Ungerija

                              2 087 849 195

                              L-Irlanda

                              1 639 379 073

                              Ir-Rumanija

                              1 513 926 692

                              Il-Kroazja

                              1 062 312 542

                              Is-Slovakkja

                              751 236 149

                              Is-Slovenja

                              697 455 090

                              Il-Bulgarija

                              510 041 217

                              Il-Litwanja

                              437 633 208

                              Il-Lussemburgu

                              327 878 318

                              Ċipru

                              321 508 011

                              Il-Latvja

                              267 076 094

                              L-Estonja

                              206 248 240

                              Malta

                              122 381 664

                  2.

                  B'effett mill-ħruġ tar-Renju Unit mill-Unjoni Ewropea, Riżervi Addizzjonali tal-Bank fl-ammont ta' EUR 3 495 903 950 għandhom jinġibdu minn riżervi liberi, u jiġu ttrasformati f'kapital imħallas permezz ta' trasferiment mir-Riżervi Addizzjonali tal-Bank għall-kapital tiegħu. L-ammont għandu jiġi allokat għall-kapital imħallas tal-Istati Membri bi proporzjon għas-sehem ta' kull Stat Membru fl-ammont totali ta' EUR 243 284 154 500.

                  3.

                  Għaldaqstant, mal-ħruġ tar-Renju Unit mill-Unjoni Ewropea, l-ewwel subparagrafu tal-Artikolu 4(1) tal-Istatut tal-Bank għandu jiġi emendat skont kif ġej:
                  “Il-kapital tal-Bank għandu jkun EUR 243 284 154 500, sottoskritt mill-Istati Membri skont kif ġej:

                              Il-Ġermanja

                              46 722 369 149

                              Franza

                              46 722 369 149

                              L-Italja

                              46 722 369 149

                              Spanja

                              28 033 421 847

                              Il-Belġju

                              12 951 115 777

                              In-Netherlands

                              12 951 115 777

                              L-Iżvezja

                              8 591 781 713

                              Id-Danimarka

                              6 557 521 657

                              L-Awstrija

                              6 428 994 386

                              Il-Polonja

                              5 980 679 827

                              Il-Finlandja

                              3 693 702 498

                              Il-Greċja

                              3 512 961 713

                              Il-Portugall

                              2 263 904 037

                              Iċ-Ċekja

                              2 206 922 328

                              L-Ungerija

                              2 087 849 195

                              L-Irlanda

                              1 639 379 073

                              Ir-Rumanija

                              1 513 926 692

                              Il-Kroazja

                              1 062 312 542

                              Is-Slovakkja

                              751 236 149

                              Is-Slovenja

                              697 455 090

                              Il-Bulgarija

                              510 041 217

                              Il-Litwanja

                              437 633 208

                              Il-Lussemburgu

                              327 878 318

                              Ċipru

                              321 508 011

                              Il-Latvja

                              267 076 094

                              L-Estonja

                              206 248 240

                              Malta

                              122 381 664 ”

                  4.

                  Din id-deċiżjoni għandha tidħol fis-seħħ mal-ħruġ tar-Renju Unit mill-Unjoni Ewropea. Għandha tiġi ppubblikata f'Il-Ġurnal Uffiċjali tal-Unjoni Ewropea.

               Għall-Bord tal-Gvernaturi

               Il-President

            E.O. TEODOROVICI

               Is-Segretarja

            M. SANTONI


title: Deċiżjoni tal-Kunsill (UE) 2019/659 tat-8 ta' April 2019 dwar il-konklużjoni, f'isem l-Unjoni u l-Istati Membri tagħha, tal-Protokoll li jemenda l-Ftehim dwar it-trasport marittimu bejn il-Komunità Ewropea u l-Istati Membri tagħha, min-naħa l-waħda, u l-Gvern tar-Repubblika Popolari taċ-Ċina, min-naħa l-oħra, sabiex jittieħed kont tal-adeżjoni tar-Repubblika tal-Kroazja mal-Unjoni Ewropea

text:
                  26.4.2019

                  MT

                  Il-Ġurnal Uffiċjali tal-Unjoni Ewropea

                  L 112/3

         DEĊIŻJONI TAL-KUNSILL (UE) 2019/659
         tat-8 ta' April 2019
         dwar il-konklużjoni, f'isem l-Unjoni u l-Istati Membri tagħha, tal-Protokoll li jemenda l-Ftehim dwar it-trasport marittimu bejn il-Komunità Ewropea u l-Istati Membri tagħha, min-naħa l-waħda, u l-Gvern tar-Repubblika Popolari taċ-Ċina, min-naħa l-oħra, sabiex jittieħed kont tal-adeżjoni tar-Repubblika tal-Kroazja mal-Unjoni Ewropea
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-punt (a) tal-Artikolu 218(6) tiegħu,
         Wara li kkunsidra l-Att ta' Adeżjoni tal-Kroazja, u b'mod partikolari l-Artikolu 6(2) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-kunsens tal-Parlament Ewropew (1),
         Billi:

                     (1)

                     Il-Ftehim dwar it-trasport marittimu bejn il-Komunità Ewropea u l-Istati Membri tagħha, min-naħa l-waħda, u l-Gvern tar-Repubblika Popolari taċ-Ċina, min-naħa l-oħra (2) (il-“Ftehim”) daħal fis-seħħ fl-1 ta' Marzu 2008.

                     (2)

                     Skont l-Artikolu 6(2) tal-Att ta' Adeżjoni tar-Repubblika tal-Kroazja, il-Kroazja għandha taderixxi għall-Ftehim permezz ta' protokoll bejn il-Kunsill u r-Repubblika tal-Poplu taċ-Ċina.

                     (3)

                     Fl-14 ta' Settembru 2012, il-Kummissjoni ġiet awtorizzata mill-Kunsill biex tinnegozja Protokoll li jemenda l-Ftehim (il-“Protokoll”) sabiex jittieħed kont tal-adeżjoni tal-Kroazja mal-Unjoni.

                     (4)

                     F'konformità mad-Deċiżjoni (UE) 2019/658 (3), il-Protokoll ġie ffirmat fi Brussell fil-21 ta' Diċembru 2018.

                     (5)

                     Il-Protokoll għandu jiġi approvat,

               ADOTTA DIN ID-DEĊIŻJONI:

            Artikolu 1
            Il-Protokoll li jemenda l-Ftehim dwar it-trasport marittimu bejn il-Komunità Ewropea u l-Istati Membri tagħha, min-naħa l-waħda, u l-Gvern tar-Repubblika Popolari taċ-Ċina, min-naħa l-oħra, sabiex jittieħed kont tal-adeżjoni tar-Repubblika tal-Kroazja mal-Unjoni Ewropea huwa b'dan approvat f'isem l-Unjoni u l-Istati Membri tagħha.
            It-test tal-Protokoll jinsab mehmuż għal din id-Deċiżjoni.

            Artikolu 2
            Il-President tal-Kunsill għandu, f'isem il-Komunità u l-Istati Membri, jagħti n-notifika stipulata fl-Artikolu 3 tal-Protokoll (4).

            Artikolu 3
            Din id-Deċiżjoni għandha tidħol fis-seħħ fil-jum tal-adozzjoni tagħha.

            Magħmul fil-Lussemburgu, it-8 ta' April 2019.

                  Għall-Kunsill

                  Il-President

               F. MOGHERINI

            (1)  Kunsens mogħti fil-21 ta' Diċembru 2018.

            (2)  ĠU L 46, 21.2.2008, p. 25.

            (3)  Id-Deċiżjoni tal-Kunsill (UE) 2019/658 tat-2 ta' Marzu 2015 dwar l-iffirmar, f'isem l-Unjoni u l-Istati Membri, tal-Protokoll li jemenda l-Ftehim dwar it-trasport marittimu bejn il-Komunità Ewropea u l-Istati Membri tagħha, min-naħa l-waħda, u l-Gvern tar-Repubblika Popolari taċ-Ċina, min-naħa l-oħra, sabiex jittieħed kont tal-adeżjoni tar-Repubblika tal-Kroazja mal-Unjoni Ewropea (ara paġna 2 ta' dan il-Ġurnal Uffiċjali).

            (4)  Id-data tad-dħul fis-seħħ tal-Protokoll ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill (UE) 2019/664 tal-15 ta' April 2019 li temenda d-Deċiżjoni Nru 940/2014/UE fir-rigward ta' prodotti li huma eliġibbli għal eżenzjoni jew tnaqqis mid-dazju tal-baħar

text:
                  26.4.2019

                  MT

                  Il-Ġurnal Uffiċjali tal-Unjoni Ewropea

                  L 112/21

         DEĊIŻJONI TAL-KUNSILL (UE) 2019/664
         tal-15 ta' April 2019
         li temenda d-Deċiżjoni Nru 940/2014/UE fir-rigward ta' prodotti li huma eliġibbli għal eżenzjoni jew tnaqqis mid-dazju tal-baħar
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Europea, u b'mod partikolari l-Artikolu 349 tiegħu,
         Wara li kkunsidra l-proposta mill-Kummissjoni Ewropea,
         Wara li l-abbozz tal-att leġislattiv intbagħat lill-parlamenti nazzjonali,
         Wara li kkunsidra l-opinjoni tal-Parlament Ewropew (1),
         Filwaqt li jaġixxi skont proċedura leġiżlattiva speċjali,
         Billi:

                     (1)

                     Id-Deċiżjoni tal-Kunsill Nru 940/2014/UE (2) tawtorizza lill-awtoritajiet Franċiżi biex japplikaw eżenzjonijiet jew tnaqqis fir-rigward ta' dazju tal-baħar għal prodotti manifatturati lokalment fid-Dipartimenti Franċiżi extra-Ewropej imsemmija fl-Anness ta' dik id-Deċiżjoni. Id-differenzjal massimu awtorizzat għat-taxxa huwa, skont il-prodotti u d-Dipartiment extra-Ewropew ikkonċernati, ta' 10, 20 jew 30 punt perċentwali.

                     (2)

                     B'konformità mad-Deċiżjoni Nru 940/2014/UE, fit-12 ta' Frar 2018, l-awtoritajiet Franċiżi ppreżentaw lill-Kummissjoni rapport dwar l-applikazzjoni tal-arranġamenti ta' tassazzjoni previsti f'dik id-Deċiżjoni. Ir-rapporti ta' valutazzjoni speċifiċi għal kull wieħed mir-reġjuni ultraperiferiċi Franċiżi akkumpanjati minn talbiet għall-adattament tal-lista ta' prodotti eliġibbli għal tassazzjoni differenzjata ntbagħtu fil-15 ta' Marzu 2018 għall-Guyana Franċiża, għal Martinique u għal Guadeloupe, fl-4 ta' Ġunju 2018 għal Réunion u, mingħajr talba għall-adattament tal-lista, fit-28 ta' Awwissu 2018 għal Mayotte. Fis-26 ta' Ottubru 2018 saret talba addizzjonali għall-inklużjoni ta' prodott ġdid fil-lista għall-Guyana Franċiża.

                     (3)

                     Abbażi tar-rapport imressaq fit-12 ta' Frar 2018 mill-awtoritajiet Franċiżi, il-Kummissjoni ppreżentat, lill-Kunsill, ir-rapport kif previst fid-Deċiżjoni Nru 940/2014/UE kif ukoll proposta għal adattamenti f'dik id-Deċiżjoni. Dawk l-adattamenti proposti jikkonċernaw lil Martinique, lil Guadeloupe, lill-Guyana Franċiża u lil Réunion, u jikkonsistu fl-inklużjoni fil-lista ta' prodotti ġodda u fiż-żieda, għal ċerti prodotti, tad-differenzjal awtorizzat.

                     (4)

                     Fil-każ tal-Guyana Franċiża, jenħtieġ l-aġġornament tal-kodiċijiet tan-Nomenklatura Magħquda li tinsab fl-Anness tad-Deċiżjoni Nru 940/2014/UE.

                     (5)

                     L-adattament tal-listi huwa ġustifikat f'kull każ fid-dawl tal-kostijiet addizzjonali ta' prodotti manifatturati lokalment meta mqabbla ma' prodotti ekwivalenti importati li huma manifatturati fl-Unjoni.

                     (6)

                     L-adattamenti meħtieġa li jsiru, fil-biċċa l-kbira tagħhom, jeħtieġu jiddaħħlu fil-listi li jinsabu fl-Anness tad-Deċiżjoni Nru 940/2014/UE għal prodotti li diġà kienu manifatturati lokalment fl-2014 u li għalihom ma tressqet l-ebda applikazzjoni għall-inklużjoni fil-listi fl-2014.

                     (7)

                     Fil-Guyana Franċiża, il-prodotti kkonċernati huma s-siment (prodott 2523 29 00) u l-għamara maħduma mill-injam (prodotti 9403 30, 9403 50 00, 9403 60 u 9403 90 30).

                     (8)

                     F'Martinique, il-prodotti kkonċernati huma xi griebeb tal-plastik (prodott 3907 61 00) u kmamar kesħin (prodott 8418 69 00).

                     (9)

                     Fi Guadeloupe, il-prodotti kkonċernati huma xi laħmijiet (prodott 0210 12 19), xi zlazi (prodott 2103 90 90), l-alkoħol etiliku żnaturat (prodott 2207 20 00), xi fertilizzanti (prodotti 2833, 2834 u 2836), xi prodotti kożmetiċi (prodotti 3303 00 90 u 3304 99 00), xi likwidi tat-tkessiħ (prodott 3820 00 00), u kaxxi u kontenituri tal-karta u tal-kartun (prodott 4819 10 00).

                     (10)

                     F'Réunion, il-prodotti kkonċernati huma xi prodotti stampati (prodott 4911 99), xi prodotti tal-iġjene (prodotti 4818 20 10 u 4818 20 91), xi spare parts għal vetturi (prodotti 8511 40 00, 8511 50 00 u 8511 90 00), xi kanali tal-ventilazzjoni u l-aċċessorji tagħhom (prodotti 7306 30 80, 7306 61 92 u 7307 99 80), ħiters solari tal-ilma (prodott 8419 90 85), xi fertilizzanti (prodott 3102 10 90) u xi kunservi tat-tadam (prodott 2002 90 11).

                     (11)

                     Fis-settur tal-agrikoltura, it-talbiet għall-inklużjoni jew klassifikazzjoni mill-ġdid fil-listi huma motivati mill-ħtieġa tal-produtturi lokali li jiddiversifikaw il-produzzjoni tagħhom biex ikunu jistgħu jiffaċċjaw aħjar l-instabbiltajiet klimatiċi. Il-prodotti li jenħtieġ li jiġu inklużi fil-listi li jinsabu fl-Anness tad-Deċiżjoni Nru 940/2014/UE għal Martinique huma xi ħxejjex (prodotti 0709 30 00, 0709 40 00, 0709 93 90 u 0714) u l-avokado (prodott 0804 40 00), għal Guadeloupe huma l-ananas (prodott 0804 30) u l-bżar (prodott 0904 22 00) u għal Réunion huma l-basal (prodott 0703 10 19) u t-tewm (prodott 0703 20 00). Barra minn hekk, għal Martinique jenħtieġ li xi ħxejjex (prodott 0706), xi bżar (prodott 0709 60), l-ananas (prodott 0804 30) u l-frott taċ-ċitru (prodott 0805) jiġu klassifikati mill-ġdid fil-Lista B.

                     (12)

                     Għal xi prodotti li huma diġà elenkati fil-listi li hemm fl-Anness tad-Deċiżjoni Nru 940/2014/UE, id-differenzjal massimu kkonċernat jenħtieġ jew li jiġi estiż għal subintestaturi tan-Nomenklatura Magħquda li għalihom bħalissa ma tapplikax jew li jiżdied.

                     (13)

                     Għal Martinique jenħtieġ li jiġu klassifikati mill-ġdid jogurt (prodott 0403 10) u xi prodotti tal-plastik għall-kostruzzjoni (prodott 3925) mil-lista B għal-lista C, filwaqt li ħxejjex iffriżati (prodott 0710), kostruzzjonijiet prefabbrikati (prodott 9406), xi artikli tal-ġojjellerija (prodotti 7113 u 7117) u ħiters solari tal-ilma (prodott 8419 19) jiġu klassifikati mill-ġdid mil-lista A għal-lista B.

                     (14)

                     Fi Guadeloupe, jenħtieġ li jiġu inklużi fil-lista B il-prodotti tal-laħam ippreparati jew ppreservati kollha (prodott 1602) u mhux biss il-prodotti taħt l-intestatura 1602 41 10, il-ħut ippreparat u ppreservat kollu (prodott 1604 20) u mhux biss is-salamun ippreparat u ppreservat (prodott 1604 20 10) u, fir-rigward tal-fertilizzanti, prodotti taħt l-intestaturi 3102, 3103, 3104 u 3105, u mhux biss taħt is-subintestaturi 3102 90, 3103 90, 3104 20 u 3105 20. Jenħtieġ ukoll li ssir klassifikazzjoni mill-ġdid ta' prodotti tal-jogurt (prodott 0403 10), xi xarbiet mhux alkoħoliċi (prodotti 2202 10 00 u 2202 99 19) u xi materjali tal-kostruzzjoni (prodotti 3925 10 00 u 3925 90 80) mil-lista B għal-lista C.

                     (15)

                     Għal Réunion, fl-industrija agroalimentari jenħtieġ li jiġu kklassifikati mill-ġdid iz-zokkor (prodott 1701), it-tadam fil-laned (prodott 2002 10) u xi prodotti tal-kisi (prodott 3214 10 90) mil-lista A għal-lista C, li jiġu kklassifikati mill-ġdid xi ħxejjex niexfa fil-laned (prodotti 2005 51 00 u 2005 99 80), xi żebgħa (prodotti 3208 u 3209), film u boroż tal-politin (prodotti 3920 10 u 3923 21), u xi kaxxi u kontenituri tal-kartun (prodott 4819 20 00) mil-lista B għal-lista C, u li jiġi kklassifikat mill-ġdid xi puré tal-frott (prodott 2007 99 50) mil-lista A għal-lista B.

                     (16)

                     Għal Martinique tenħtieġ korrezzjoni ta' żball fir-rigward ta' intestatura tariffarja mdaħħla fil-lista fl-Anness tad-Deċiżjoni Nru 940/2014/UE u l-intestatura 2204 29 tenħtieġ li tiġi sostitwita mill-intestatura 2204 21.

                     (17)

                     Jenħtieġ li prodotti li ma kinux manifatturati lokalment fl-2014 iżda li bdew jiġu prodotti minn hemm 'l hawn jew li għalihom hemm pjanijiet speċifiċi ta' bidu ta' produzzjoni fil-futur qarib jiġu inklużi fil-listi ta' prodotti li huma eliġibbli għal tassazzjoni differenzjata. Fil-Guyana Franċiża, il-prodotti kkonċernati jirriżultaw minn attivitajiet ta' serigrafija bħal pereżempju ġgieget stampati (prodott 6110 30 91), aċċessorji stampati għat-trabi (prodott 6111 20 90), inċirati stampati (prodott 6201 19 00), ilbiesi stampati (prodott 6204 42 00), bjankerija stampata (prodott 6302 91 00), brieret stampati (prodott 6505 00 30), mugs stampati (prodott 6912 00) u “injam għall-enerġija” (prodott 4401 12 00). Fi Guadeloupe, il-prodotti kkonċernati huma xi birer (prodott 2203), xi ilmijiet mingħajr zokkor (prodott 2201 10 90) u xi makkinarju ta' filtrazzjoni jew purifikazzjoni (prodott 8421 21 00). F'Réunion, il-prodotti kkonċernati huma xi prodotti tal-iġjene (prodott 4818 90 10).

                     (18)

                     Għalhekk, jenħtieġ li d-Deċiżjoni Nru 940/2014/UE tiġi emendata kif meħtieġ,

               ADOTTA DIN ID-DEĊIŻJONI:

            Artikolu 1
            L-Anness tad-Deċiżjoni Nru 940/2014/UE huwa emendat skont l-Anness ta' din id-Deċiżjoni.

            Artikolu 2
            Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Artikolu 3
            Din id-Deċiżjoni hija indirizzata lir-Repubblika Franċiża.

            Magħmul fil-Lussemburgu, il-15 ta' April 2019.

                  Għall-Kunsill

                  Il-President

               P. DAEA

            (1)  Opinjoni tas-27 ta' Marzu 2019 (għada mhux ippubblikata fil-Ġurnal Uffiċjali).

            (2)  Deċiżjoni tal-Kunsill Nru 940/2014/UE tas-17 ta' Diċembru 2014 dwar id-dazju tal-baħar fir-reġjuni ultraperiferiċi Franċiżi (ĠU L 367, 23.12.2014, p. 1).

            ANNESS
            L-Anness tad-Deċiżjoni Nru 940/2014/UE huwa emendat kif ġej:

                        1.

                        Il-parti A hija emendata kif ġej:

                                    (a)

                                    Fil-punt nru 1, jiddaħħlu l-prodotti li ġejjin: “0904 22 00, 2103 90 90, 2207 20 00, 3820 00 00, 4819 10 00”.

                                    (b)

                                    Fil-punt nru 2, jiddaħħal il-prodott “2523 29 00”.

                                    (c)

                                    Il-punt nru 3 huwa emendat kif ġej:

                                                (i)

                                                Jiddaħħlu l-prodotti li ġejjin: “0709 30 00, 0709 40 00, 0709 93 90, 0804 40 00, 0714, 8418 69 00”.

                                                (ii)

                                                Jitħassru l-prodotti li ġejjin: “0706, 0709 60, 0804 30, 0805, 0710, 7113, 7117, 8419 19, 9406”.

                                    (d)

                                    Il-punt nru 5 huwa emendat kif ġej:

                                                (i)

                                                Jiddaħħlu l-prodotti li ġejjin: “3102 10 90, 8511 40 00, 8511 50 00, 8511 90 00”.

                                                (ii)

                                                Jitħassru l-prodotti li ġejjin: “1701, 2002 10, 2007 99 50, 3214 10 90”.

                        2.

                        Il-parti B hija emendata kif ġej:

                                    (a)

                                    Il-punt nru 1 huwa emendat kif ġej:

                                                (i)

                                                Jiddaħħlu l-prodotti li ġejjin: “0210 12 19, 0804 30, 1602, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00”.

                                                (ii)

                                                Jitħassru l-prodotti li ġejjin: “0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80”.

                                    (b)

                                    Il-punt nru 2 huwa emendat kif ġej:

                                                (i)

                                                Jiddaħħlu l-prodotti li ġejjin: “0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 9403 30, 9403 50 00, 9403 60, 9403 90 30”.

                                                (ii)

                                                Jitħassar il-prodott li ġej: “0305 59 80”.

                                    (c)

                                    Il-punt nru 3 huwa emendat kif ġej:

                                                (i)

                                                Jiddaħħlu l-prodotti li ġejjin: “3907 61 00, 0706, 0709 60, 0710, 0804 30, 0805, 7113, 7117, 8419 19, 9406”

                                                (ii)

                                                Jitħassru l-prodotti li ġejjin: “0403 10, 3925”.

                                    (d)

                                    Il-punt nru 5 huwa emendat kif ġej:

                                                (i)

                                                Jiddaħħlu l-prodotti li ġejjin: “0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85”.

                                                (ii)

                                                Jitħassru l-prodotti li ġejjin: “2005 51 00, 2005 99 80, 3208, 3209, 3920 10, 3923 21, 4819 20 00”.

                        3.

                        Il-parti C hija emendata kif ġej:

                                    (a)

                                    Fil-punt nru 1, jiddaħħlu l-prodotti li ġejjin: “2203, 8421 21 00, 0403 10, 2202 10 00, 2202 99 19, 3925 10 00, 3925 90 80”.

                                    (b)

                                    Il-punt nru 2 huwa emendat kif ġej:

                                                (i)

                                                Jiddaħħlu l-prodotti li ġejjin: “4401 12 00, 9406 90 10, 9406 10 00, 9406 90 38”.

                                                (ii)

                                                Jitħassru l-prodotti li ġejjin: “9406 00 11, 9406 00 20, 9406 00 38”.

                                    (c)

                                    Il-punt nru 3 huwa emendat kif ġej:

                                                (i)

                                                Jiddaħħlu l-prodotti li ġejjin: “0403 10, 3925, 2204 21”.

                                                (ii)

                                                Jitħassar il-prodott li ġej: “2204 29”.

                                    (d)

                                    Fil-punt nru 5, jiddaħħlu l-prodotti li ġejjin: “1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00”.